АЁЛГА БАХТ-У САОДАТ БЕРИШ ЙЎЛИДА… – Сирдарё вилояти касаба уюшмалари ташкилотлари бирлашмаси Кенгаши\n13/03/2021 15/03/2021 sirdaryo\nМана бир неча ойки, Сирдарёда “Аёллар дафтари” шакллантирилиб, хотин-қизларнинг муаммоси тоифаларга ажратилди. Айни кунларда уларнинг ечимига киришилиб моддий ва маънавий ёрдамлар кўрсатилаётир.\nХусусан, Гулистон шаҳрида қарийб 17 минг хонадон ўрганилиб, 2 минг 684 нафар аёллар рўйхати шакллантирилди. Куни кеча ишчи гуруҳ вакиллари ва ҳудуд сектор раҳбарлари иштирокида кенгайтирилган йиғилиш ўтказилди. Унда аниқланган муаммоларнинг ҳал этилиши бўйича шакллантирилган “Йўл ҳариталари”ни қайтадан ишлаб чиқишга келишилди. Токи, розилик мукаммал, муаммо тўғри ечим топмагунича доимий назорат олиб борилиши таъкидланди.\n-Гулистон шаҳрида тизимли ишлар бошланди, – дейди ишчи гуруҳ вакили Қаршибой Эшназаров. – Тузилган дафтар рўйхатидаги психологик ёрдамга муҳтож бўлганларга малакали мутахассислар жалб этилди. Уларнинг ҳар бирларига 10 нафардан ошмаган рўйхат бириктирилиб, доимий суҳбатлар олиб бориш тартиби ишлаб чиқилди. Худди шунингдек, ҳуқуқий кўмакка мухтож бўлган аёллар учун ички ишлар, прокуратура ва адлия соҳаси ходимлари бириктирилди. Ҳар бир маҳаллада аёллар маслаҳат кенгаши ташкил этилган ва талаб даражасида жиҳозланган.\nВилоятнинг Сардоба туманида ҳақиқий аҳволни ўрганиш мақсадида ишчи гуруҳ вакиллари рўйхатга олинган аёллар билан бирма бир учрашиб суҳбатлашмоқда. Мана шундай “хонадонбай” ўрганиш натижасида тадбирлар ҳаққоний олиб борилиши кутилаётир. Мақсад ҳам, шу аслида. Номига, хўжакўрсинга ёрдам бериб, дафтардан чиқаришга йўл қўймаслик, дардларга ҳақиқий дармон бўлиш кўзда тутилган.\nТуманнинг “Бирлик” мфйида яшовчи Барно Чўттиева, Холида Абдуқодирова ҳамда “Халқобод” мфйлик Сайёра Холмуродова ишлаб чиқариш йўналишида кредит олиш истагини билдирган эди. Ишчи гуруҳ вакили Абдукамол Ҳакимов хонадонларига бориб суҳбатлашганида уларнинг бу ёрдамни олишга иккиланаётгани маълум бўлди. Шу куни уларга тўғри ҳуқуқий маслаҳат ва йўналиш берилиши натижасида уларнинг тадбиркорлик фаолияти билан шуғулланиши ва кредит масаласи ижобий ҳал этилди.\nЯнгиер шаҳар, “Маърифат” мфйлик Тўхтахон Абдупаттаева 1-гуруҳ ногирони бўлиб, тиббий хизматга эҳтиёжи бор. Аниқланган муаммо тезликда ҳал этилди. Пойтахтлик шифокорлар томонидан суяк емирилиши, икки соннинг туғма чиқиши бўйича жаррохлик амалиёти муваффақиятли ўтказилди. Бунинг учун 45 млн сўм ўтказиб берилди.\n-Асли андижонлик бўламиз, -дейди Тўхтахон Абдупаттаева, – Бу ерда турмуш ўртоғим ва 3 нафар фарзандим билан яшаб келмоқдамиз. Шундай бўлса ҳам ташкилотлар ҳамкорликда, ҳеч қандай сансалорчилик қилмасдан соғлиғимни тиклашга ҳисса қўшганларидан миннатдорман. Биринчи операцияда битта оёғим муолажа олди. Икки ой ўтгач, иккинчи оёқда жаррохлик ўтказилар экан. Бунда ҳам мени овора қилмасдан барча ҳужжат ва ҳаражатлар тахт қилинишини айтишди. Айни пайтда жудаям кўнглим кўратилди. Тушундимки, ҳаммаси бизнинг бахтли бўлишимиз учун.\nЯнгиерда тиббий ҳимояга муҳтож бўлган эҳтиёжманд 120 нафар хотин-қиз аниқланган бўлиб, уларнинг 13 нафари республика миқёсида, 19 нафари вилоят миқёсида, ва 58 нафари шаҳар шифохонасида даволаниши олиб борилаётир.\nМамлакат қудрати, халқнинг фаровонлиги юртнинг аёллари нечоғли бахтлилигига қараб баҳо берилади. Шунингдек, давлатнинг келажаги ҳам нозик жуссали аёллар турмушига боғлиқ. Зотан ёшлар тарбияси, аввало, оналар, бекалар қўлидадир. Шундай экан, хотин-қизлар муаммосини ҳал этиш ва уларга бахт улашиш мамлакат тараққиётига ҳисса қўшиш билан баробардир. Шукурки, юртимизда ман шу даъват, ҳаракат амалимизга айланган.\n← ИСТМАСИ ОШКОР БЎЛДИ\nНАМУНАЛИ МАЖМУАДА ҚУВНОҚ МУСОБАҚА →\nБАНК ХОДИМЛАРИ УЧУН ЎҚУВ-СЕМИНАР ЎТКАЗИЛДИ\n01/03/2016 sirdaryo БАНК ХОДИМЛАРИ УЧУН ЎҚУВ-СЕМИНАР ЎТКАЗИЛДИda fikr bildirishni o'chirish


«Бузишдан аввал сен ўз бошингни буз!» Президент — Фарғона вилояти ҳокимига – Газета.uz\n«Бузишдан аввал сен ўз бошингни буз!» Президент — Фарғона вилояти ҳокимига\nLotinchada 3 август 2019, 16:56 Сиёсат\nЎзбекистон президенти Шавкат Мирзиёев Фарғона вилояти ҳокими Шуҳрат Ғаниевнинг кўчмас мулкларни оммавий бузишда йўл қўйган хатолари учун танқид қилди. Аввалроқ Хоразм вилояти ҳокими Фарҳод Эрмановнинг худди шу сабаб билан танқид қилингани ҳақида хабар берган эдик.\nДавлат раҳбари ҳокимларни 2 август куни кичик бизнес ва тадбиркорликни ривожлантириш ҳамда бутун республикада кўчмас мулкларнинг бузилишига бағишланган видеоселектор йиғилишида танқид қилди.\n«Газета.uz» бутун дунёга ўз кулолчилик мактаби билан машҳур Риштон шаҳрида кенг миқёсли реконструкция ишлари доирасида уйларнинг оммавий бузилиб, дарахтларга қирон келтирилаётгани ҳақида ёзган эди (рус тилида). Ушбу ишларга турли ташкилотлар ходимларининг жалб қилингани эса Меҳнат вазирлиги томонидан ноқонуний деб топилди.\n««Мана, интернет фойдаланувчиларининг Риштон туманидаги кўчмас мулк бузилишларига нисбатан изоҳлари. Мен сизларга тайёр пул бераяпман, пулни «Обод қишлоқ» қилинглар, деб бераяпман. Мана, сенинг менга «дўстлигинг», Ғаниев деган валломат! Мана, одамлар изоҳларда йиғлаяпти, сенинг расминг йўқ, президентнинг расми бор. Сен ноинсоф бориб, Эрмановга ўхшаб аҳмоқларча «буза, буз» дейсан. Бузишдан аввал сен ўз бошингни буз», — дея тавсия қилди президент.\nУнинг сўзларига кўра, кўпчилик аҳоли ҳокимларнинг хатти-ҳаракатларини президент сиёсати сифатида қабул қилмоқда. Шавкат Мирзиёев Зафар Рўзиев ва Шуҳрат Ғаниевнинг савиясига шубҳа билдирди.\n«Болалар меҳнати бор эди, энди у йўқ бўлди, энди бутун интернет президент топшириқ берган, бузиш, одамларни норизо қилиш билан тўлиб тошди. Эй ноинсоф, Риштон бўйича ҳам сенга пул бериб айтдимки, Риштонни янгилаш керак, бироқ одамларни рози қилиб қилиш керак, деб. Жаноб Ғаниев, тажрибали ҳоким! Майли, Эрманов кеча келган ҳоким, Рўзиев иккаланг хиёнатчисан! Сизлар билан катта-катта ишларни амалга ошира оламизми? Ҳеч қачон ошира олмаймиз! Чунки сизларга бир топшириқ беришга одам қўрқади! Нега десангиз, савиянг йўқ, билиминг йўқ, китоб ҳам ўқимайсан, президентнинг қарорини ҳам», — деди давлат раҳбари.\nПрезидент ўз топшириғи билан бош вазир Абдулла Арипов бир ҳафта ичида тўртта сектор фаолиятига оид янги президент қарорини тайёрлашини маълум қилди. Жойлардаги ишларни ташкил этишнинг мазкур тизими 2017 йил августидан буён амалга жорий этилмоқда.\n«Тўртта сектор ишламаяпти. Иккинчидан, масъулият ва жавобгарликни ҳис қилиш йўқ. Учинчидан, мен [президентлигимнинг] биринчи кунидан такрорлаб келмоқдаман: одамларни бугун рози қилайлик, деб. Сизлар рози қилиш уёқда турсин, қилган ишинг одамларда норозилик уйғотиш бўлмоқда», — деди у.\n31 июль куни Риштон тумани ҳокими Таваккалжон Раҳимов лавозимини тарк этди. Фарғона вилояти ҳокимлиги буни амалдорнинг саломатлиги билан боғлиқ эканини маълум қилди.


Ўзбекистон вакиллари Канада, АҚШ ва Берлин кинобозорлар ташкилотчилари билан учрашди\nТОШКЕНТ, 17 май – Sputnik. Marche du Film кинобозорида Ўзбекистон миллий павильонда American Film Market нуфузли кинобозори ташкилотчилари билан учрашув бўлиб ўтди. Бу ҳақда Ўзбекистон миллий кинокомиссия матбуот хизмати хабар қилди.\nЎзбекистон делегатлари, шунингдек, Канада павильонида бўлиб, Торонто халқаро кинофестивали доирасидаги кинобозорда қатнашиш учун музокара олиб бориб, келишувга эришди. Торонто фестивалида ўзбекистонлик ёш киноижодкорларнинг қисқа метражли фильмлари билан иштирок этиши ҳам муҳокама қилинди.


Рус клублари Россия элчисининг ўлдирилишидан кейин ўз режаларини ўзгартириши мумкин\nРоссия премьер-лигаси хавфсизлик масалалари бўйича директори Александр Мейтин Туркияда Россия элчисининг ўлдирилишидан сўнг клублар ўз режаларини ўзгартириши мумкинлигини айтди.\n«Бу сўнгги соатда чиққан янгилик. Ҳозир бир нарса деб бўлмайди. Аммо клублар қишки йиғинларни Туркияда ўтказиш режасини ўзгартириши мумкин. Ўйлашимча лига ва клублар бу масалани алоҳида муҳокама қиламиз.\nБалки эртага кўпроқ хабарлар чиқар. Бу РФИ мажлисларига киритилмаган мавзу эди. Лекин эртага албатта қайсидир ижроқўм аъзоси бу масалани кўтариб чиқиши мумкин», — дея Мейтиндан иқтибос келтиради «Р-Спорт».\nРФИ ижроқўми йиғилиши 20 декабрь куни Москвада бўлиб ўтади.\nРоссия Туркия РФПЛ Александр Мейтин


Автомобиллар, соатлар, Абрамович ва пўлат. Европа Иттифоқи бугун янги санкцияларни тасдиқлади — Sof.uz\nАвтомобиллар, соатлар, Абрамович ва пўлат. Европа Иттифоқи бугун янги санкцияларни тасдиқлади\n14.03 20:33 615 Жаҳон\nАвтомобиллар, соатлар, Абрамович ва пўлат. Европа Иттифоқи бугун янги санкцияларни тасдиқлади. Бу ҳақда "BBC news" манбаси хабар бермоқда.\nЕвропа Иттифоқи Россияга нархи 50 минг евродан ортиқ бўлган ҳашаматли автомобиллар ва ҳар бири 300 евродан ортиқ бўлган ҳашаматли буюмларни экспорт қилишни тақиқламоқчи, шунингдек, Роман Абрамовични санкциялар рўйхатига киритиш ва бошқа тақиқларни муҳокама қилмоқда.\nЎтган ҳафта охирида Европа Иттифоқининг норасмий саммитида эълон қилинган санкцияларнинг тўртинчи босқичи тафсилотларини Ғарб ОАВлари олдиндан башорот қилиб ўтган эди.\nЕвропа брендлари, жумладан Audi, BMW, Mercedes, Ferrari ва Porsche автомобиллари тақиқ остида қолди. Қиймати 5000 евродан ортиқ бўлган қайиқ ва мототцикллар ҳам санкцияларга тортилиши мумкин.\nҚўшма Штатлар ўтган ҳафтада Россияга қимматбаҳо автомобиллар ва ҳашаматли товарлар етказиб беришни тақиқлаган эди, ва Буюк Британия Абрамовичга қарши санкциялар киритганди.\nБошқа нарсалар қаторида, янги санкциялар пакетига янги давлат компаниялари, жумладан самолётлар ва кемасозлик, шунингдек, пўлат ва металл маҳсулотлари импорти, шунингдек, Россия энергетика секторига сармоя киритилиши мумкин.\nЕвропа Иттифоқи мамлакатлари элчилари дам олиш кунлари санкцияларни муҳокама қилишди ва бугун Европа вақти билан тушга яқин улар учрашиб, ҳужжатнинг якуний версиясини тасдиқлайди. У эълон қилинганидан кейин бугундан кучга кириши керак.\n18.05 09:51 327\nБугун, 12:58 31 Ўзбекистон\nБугун, 12:44 13 Иқтисод\nБугун, 12:40 85 Жаҳон


Шавкат ОҚИЛОВ: «ҚАЛБЛАРГА ҲУЗУР БАҒИШЛАБ, ОРОМ ТОПАМАН» - «ХАЛҚ ОВОЗИ» - Тожикистон Республикаси Ҳукуматининг ӯзбек тилидаги расмий нашрияси\nШавкат ОҚИЛОВ: «ҚАЛБЛАРГА ҲУЗУР БАҒИШЛАБ, ОРОМ ТОПАМАН»\nЧоп этилган 04 Июн 2015\tКӯришлар: 1186\n1975 йилнинг 3 сентябрида Спитамен (собиқ Нов) ноҳиясида туғилган.\nЎрта мактабда таҳсил олиш бараварида Мирзо Пардаев номли мусиқа мактабида ўқиган. Сўнг, Содирхон Ҳофиз санъат коллежида, ХДУнинг санъат факултетида таҳсил олган. Ва пойтахтдаги консерваторияда билимини оширган.\nЎн ёшида ғижжак чалиш бўйича Суғд вилоятида бўлиб ўтган ёш мусиқачилар танловида қатнашиб, 1-ўринни олган. Коллежда таҳсил олиш пайтида Тошкент шаҳрида бўлиб ўтган мақомчилар конкурсида иштирок этиб, фахрли ўринни эгаллаган.\nУстозлари: отаси Эркинжон Оқилов, Боймуҳаммад Ниёзов, Шермамат Бойматов, Сайдулложон Убайдуллоев, Муҳаммаджон Шарифов, Абдулҳошим Исмоилов.\nҒижжакдан ташқари скрипка, доира, рубоб, пианино каби чолғу асбобларини ҳам чала олади.\nФазлиддин Шаҳобов номли давлат шашмақом ансамблида фаолият юритиш билан бирга, Тожикистон давлат консерваториясида талабаларга мусиқачилик сиру асрорларидан дарс беради.\nЮтуқларидан энг кўп қувонадиган инсонлар - онаси Бароатхон Маҳмудова, укалари Фарҳод, Шокир ва Шуҳрат.\nШабаданинг майин оҳанглари оғушида мастона-мастона шивирлаётган япроқларга, қизғалдоқнинг соҳир қўшиқларини тинглаб, бошини қуйи эгганича солланиб турган майсаларга, анҳорнинг шавқу завққа тўлиб, сой томон талпинишидан пайдо бўлаётган ҳузурбахш қўшиғига маст бўлиб, сув-ла оқмоққа шай ҳолда эгилиб турган мажнунтолларга, қушлар, булбуллар хонишига ошуфта бўлиб, гўзаллигини кўз-кўз айлаб, ял-ял яшнаётган гулу гулзорларга қараб, қалбимиз қаъридаги мудроқ туйғуларимиз жунбушга келади: ҳузур топамиз, ором оламиз.\nДарвоқе, қалбимизнинг, руҳиятимизнинг дарвозалари ҳис-туйғуларимиз эмасми? Ёқимли туйғулар келганида дарвозалар оҳиста очилади ва ичкарига ҳаловату ором олиб киради.\nЮрак эса, гоҳи бахту иқбол, гоҳида ғаму ҳасрат, баъзан қувончу висол, баъзида ҳижрону алам оловида абадий ёниб тургувчидир. Унга оқиб кираётган ҳиссиётлар ҳам, тошиб чиқаётган туйғулар ҳам КУЙдир, НАВОдир.\nМиллий чолғу асбоблари маънавият, маърифатимиз ва санъатимизнинг ажралмас қисмларидан бири ҳисобланади. Чолғулардан таралган куй-наволар эса, халқимизнинг азалий бой маънавияти, қобилияти асосида дунёга келади.\nАйниқса, серқирра мақом йўналишидаги куй ва қўшиқлар инсон жисму жонига сингиб, ўзлигимизни англаш, аждодларга ҳурмат-эҳтиром кўрсатиш каби туйғуларни улғайтиради.\nБугун ҳам миллий чолғу асбобларини ўз жисмининг бир қисми сифатида кўриб, қалби ва чолғу ижросида гўзал мусиқалар яратиб, уни элу юртга армуғон қилаётган мутрибларимиз талайгина. Улардан бири - ғижжакчи-созанда, Тожикистон маданияти аълочиси Шавкат Оқилов билан суҳбатлашдик.\n- Суҳбатимизни чолғу асбобларининг техника ривожланган даврдаги аҳамиятидан бошласак. Бир тадқиқотчи Моцарт куйларини тинглаш талабаларнинг ақлий қобилиятини оширар экан, деган эди. Аввалида бу янгиликни шунчаки уйдирма сифатида қабул қилганларнинг катта қисми тажриба ўтказгандан сўнг, кашфиётнинг ҳақиқат эканлигини англаб етишганини эшитганмиз. Японлар эса, янада ҳайратланарли ҳодисани кашф этишди: ҳатто, Моцарт куйлари янграб турган нонвойхонада куй янграмаган нонвойхонадагига нисбатан хамир тез ва сифатли ошар экан. Мусиқани кайфиятимизни кўтарадиган ва шу орқали жисмимизни қатор хасталиклардан халос этадиган малҳам сифатида қабул қилардик. Юқоридаги далиллардан кўриниб турибдики, мусиқа, ҳатто, атрофдаги жисмлар ва нарсаларга таъсир кўрсатиш орқали ҳам инсониятга хизмат қилар экан. Сиз ижодкор сифатида одамларга нафи тегадиган куйлар яратиш учун нималарга эътибор бериш керак деб ўйлайсиз?\n- Санъатнинг қайси йўналишида фаолият юритмасин, санъаткорда, аввало, истеъдод бўлиши керак. Иқтидорни Худо томонидан берилган яхшилик уруғи деб биламан. Уни энг яхши ерга, тоза ва покиза, эзгу ниятлару мақсадлар яшайдиган қалбга экиш керак. Униб-ўсиши учун эса, тинимсиз изланиш, билим олиб дунёқарашни кенгайтириш ва чиройли фикрлаш зарур.\n-Миллий чолғу асбобларимиз бир-биридан қолишмайдиган даражада кенг имкониятларга эга. Ва ҳар биридан якка ҳолда таралган куй бетакрор ва ёқимли. Шундай экан, сиз нега айнан ғижжакчиликни танладингиз?\n-Отам фарзандларимдан ақалли биттаси санъаткор бўлармикан, дея орзу қилардилар. Етти ёшимда қўлимдан етаклаб мусиқа мактабига олиб бордилар. У пайтлар барча чолғу асбобларини яхши кўрардим. Телевизор ёки бошқа жойда қандай мусиқани эшитмайин, тўхтаб жон қулоғим билан тинглардим. Бутун борлиғим мусиқага айланиб кетарди. Имкони бўлганида, ҳамма мусиқа асбобларини чалишни ўрганган бўлардим. Аммо бунинг иложи йўқ. Мусиқа мактабида бизни Карим Хўжаев, Бойматов, Султонов каби устозлар кутиб олишди ва мени синовдан ўтказишди. Ана шу синов келажагимни белгилаб берди. Устозлар менда ғижжакчиликка лаёқат борлигини илғашган эди. Бундан ташқари, ғижжак пардасиз чолғу бўлиб, эшитиш орқали юракдан теран ҳис қилиш лозим ва унинг майин, ёқимли куй чиқаришда имкониятлари кенг деб ўйлайман.\n-Баъзи ўринларда ғижжак сирасига мансуб ғижжак-прима, ғижжак-алт, сингари атамаларга дуч келамиз...\n-Ғижжакнинг ҳам ўзига хос турлари бор. Мен ғижжак-прима чаламан. Чунки у майин садо беради. Ғижжак-алтнинг кўриниши бироз йўғонроқ бўлиб, садоси ҳам шунга мувофиқдир.\n-Мусиқа асбобларини маромига етказиб чала олиш учун назариянинг ўрни қанчалик зарур?\n-Назария амалиёт билан жуфтликдир. Қобилият эгаси бўлиш - бу етук санъаткор бўлиш дегани эмас. Дейлик, истеъдод ёмби. Билим, малака, тажриба, тинимсиз меҳнат унга жило бериб, гўзал шаклга солади ва ярқиратади. Сўнгра ёмби кўрган кўзни қувнатадиган хазинага айланади.\n-Мусиқачилар гуруҳ бўлиб ишлайдилар ва якка ҳолда машҳур бўлиш улар учун чегараланган. Якка ҳолда ижро этиб, санъат осмонида юлдуз бўлиб порлашга қизиқмаганмисиз?\n-Подшоликлар даврида саройларда аскарлар бўлган. Улар буюрувчиларининг шунчаки бажарувчиси бўлсалар ҳам, вазифаларини сидқидилдан бажарганлар. Ва улкан қаҳрамонликларга сабабчи бўлганлар. Қаҳрамонлик, ватанпарварлик, севги-муҳаббатнинг катта-кичиги бўлмаганидек, элу юртга хизмат қилишнинг ҳам кўриниши, тури бўлмайди, деб ўйлайман. Муҳими, қалбдаги мақсаднинг эзгулиги. Яхши ниятлиликнинг ўзи буюкликдир. Ва яна, созандалик фаолиятим давомида гуруҳ ҳолда ишлашнинг кўп ижобий томонларини ҳис қилдим. Гуруҳда аҳилликка ўрганасиз, бир-бирингизни қўллаб-қувватлайсиз, мададкор бўласиз. Инсоният ўзи бир гуруҳ, бир эл. Одам бир ўзи инсоният бўла олмаганидек, мақом йўналишидаги куйларни яратишда битта мусиқа асбоби камлик қилади. Қўлимда чолғу билан саҳнага чиқар эканман, ҳар сафар бир нарсани ҳис қиламан: халқим мен яратган куйни тинглайди ва ором олади. Уларнинг қалбига ҳузур бағишлаш менинг бахтимдир.\nХўжанд давлат университетидаги санъат факултетининг 5-босқич талабаси эканлигимда юртбошимиз Эмомали Раҳмоннинг назарига тушдим. Президентимиз таклифлари билан ўша йили пойтахтга ишга келдим. Юзлаб созандалар орасидан айнан менинг бундай эътиборга лойиқ топилганимнинг ўзи бахт эмасми?\n-Бахт, албатта. Аммо созанда сифатида баъзан ўзингиз истамаган қўшиққа куй чалишга ёки кўнглингизга ўтиришмаган хонандалар билан бирга ишлашга мажбур бўласиз. Агар ўзингиз якка ҳолда ижро этсангиз бундай мушкул ҳолатларга дуч келмайсиз.\n-Аслида, инсон ҳамиша ҳам ўзи истаган муҳит ва кўнглидаги ҳамкорларни топа олмайди. Нафақат санъат соҳасида, балки бошқа соҳаларда ишлайдиган одамлар ҳам турли кўнгилсизликларга дуч келади. Таксичи инжиқ йўловчини манзилига етказишга мажбур, официант қўпол феълли мижознинг хизматини қилишга мажбур, шифокор кўнгли хушламаган беморни текшириб, хушмуомалалик билан ташхис қўйиб, яна даволашга ҳам мажбур. Мажбуриятлар инсонни камол топтиради, менимча. Шамолда гуллар ер тагига кириб кетмайди-ку, эгилиб-букилиб яна қаддини ростлайди ва янада баландроқ ўса бошлайди.\n-Шундай вазиятларда сиз қандай йўл тутасиз?\n-Тингловчиларим ва қалбимга. Тингловчиларим менинг хаёлимдаги ва кўнглим билан эмас, қўлимдаги чолғудан таралаётган наво билан қизиқади. Қўлимга чолғу ушлаган онимдан бошлаб, оламда мен ва тингловчилар қоламиз. Ҳамма нарсани унутиб, вужудим чолғуга айланади. Чолғу юрагимнинг бир бўлагига айлансагина, қалбларга етиб борадиган наволар таралади.\n-Ўзингиз яратган куйлар ҳақида тўхталсангиз...\n-Биринчи мусиқам Шарқиёна деб номланади. Ундан сўнг қўшиқчи Акрам Абдуллаев билан ҳамкорликда ота ва она, ватан мавзуларида куйлар яратдим. Аммо шашмақомнинг барча йўналишларидаги куйларни ижро этганман. Шу йилнинг ўзида 15 тага яқин мусиқаларим олтин фонддан ўрин олди.\n-Табиатда мавжуд оҳанглар ва мусиқа асбоблари орасида яқинлик ҳам, катта фарқ ҳам бор, деб ўйлайман...\n-Сиз ҳақсиз. Табиий оҳанглар Аллоҳ яратган неъматлардир. Чолғу асбоблари - инсон тафаккури маҳсули. Чолғулардан яралган наво эса, инсон қалби маҳсулидир. Қалб Аллоҳ измида экан, ундан туғилган ҳар қандай туйғу табиийдир. Иш жойимиз пойтахтнинг марказида жойлашган. Бино қаршисида гўзал фавворалар бор. Тез-тез ана шу фавворалар қўшиғига қулоқ тутаман. Ва ҳар дафъа Яратганнинг моҳирлигига тасаннолар айтаман. Чолғу асбобларидан бетакрор наволар яратишда табиий оҳангларнинг ўрни беқиёс. Чунки табиатда мавжуд оҳанглар қалбларимизга кўчиб, қўл ҳаракатларимиз воситасида яна қайта туғилади. Демак, ҳар икки оҳанг ҳам Яратган амри ва хоҳиши билан дунёга келаркан...\n-Мусиқани замонавий тиббиёт кўплаб касалликларга даво демоқда. Мусиқачи беморлар дардига даво бўла олади. Созандага-чи?\n-Доноларимизда ажойиб ҳикмат бор: яхшилик қилсанг, яхшилик қайтади. Созанда сифатида роҳат улашиб, роҳат оламан. Табиб беморини ўлимдан сақлаб қолиб, соғлиқ улашади ва ўзи ҳам руҳан бардамлаша боради. Боғбон боғидаги дарахтларнинг гуркираб ўсганидан куч олиб, ўзи ҳам самолар қадар ўсгандек бўлади. Созанда эса, қалбларга ором улашиб, ўзи ҳузур топади, қалбан юксала боради.\n-Сафарларингиз давомида хорижликларнинг миллий чолғу асбобларимиз ва миллий санъатимизга муносабатлари қай даражада эканлигини кузатганмисиз?\n-Мақом йўналиши ва миллий чолғу асбобларимизни билмайдиган, тингламайдиган одамлар ўзимизнинг орамизда ҳам бор. Сизу биз билан бир ҳаводан нафас олаётган айрим кишилар миллий чолғу асбобларимизни танимайди, ҳатто. Мақом йўналишини эса, зерикарли деб билишади. Аммо хорижликларнинг катта қисми қизиқиш билан тинглайдилар. Аслида, ғижжак каби чолғу асбоблари тожигу ўзбеклардан ташқари, озарбайжонлар, турклар, ҳиндлар, афғонлар ва бошқа миллатларнинг ҳам миллий чолғу асбоби саналади. Мақом йўналишидаги санъат асарлари эса, жуда кўп халқлар учун севимлидир.\n-Санъаткор сифатида ўзингиз ҳам хорижликларнинг миллий чолғу асбобларига қизиқиб кўрганмисиз?\n-Албатта. Ёзувчиларимиз ўзбегу тожик адабиётидан ташқари жаҳоннинг турли халқлари адабиётидан маънавий озуқа олганлари сингари биз ҳам турли халқлар чолғу асбобларини ўрганиб, уларнинг устунликларидан фойдаланамиз.\n-Президентимиз ташаббуси билан юртимизда санъатнинг шашмақом йўналишига эътибор ортиб бормоқда. Миллий туйғуларни шакллантириш ва юксалтириш, ёш авлодни миллий қадриятларга ҳурмат туйғуси билан ўстиришда шашмақомнинг ўрни беқиёс. Ана шундай эзгу йўлдаги хизматларингизда улкан муваффақиятлар тилаймиз.\n-Тинчлик, осойишталик бор жойда санъат ва маданият ривожланаверади. Юртдошларимизнинг тинчлик, омонликда соғу саломат юришларини истайман.\nТахмина МУҲАММАДСАИД суҳбатлашди.\nБугун: 08-08-2020 02:52:03


“ЗОМИН” ДА ТАЪТИЛ СЕРЗАВҚ ЎТАДИ – Ўзбекистон касаба уюшмалари Сирдарё вилоят Кенгаши\n“ЗОМИН” ДА ТАЪТИЛ СЕРЗАВҚ ЎТАДИ\n21/06/2019 18/12/2019 sirdaryo\nХалқимиз болажон халқ. Фарзанди камоли, саломатлиги, унинг бахтиёрлиги орзусида тиниб – тинчимайди. Мамлакатимиз ҳам фарзандлари баркамоллиги йўлида барча шарт – шароитларни муҳайё этиб келмоқда. Очилиш тантанаси бўлиб ўтган Ўзбекистон касаба уюшмалари Федерациясига қарашли “Зомин” оромгоҳи қурилиб, вилоятимизга фойдаланишга топширилиши асосида ҳам ана шу эзгу мақсад, яхши тилак мужассам.\nЁз мавсуми давомида дилбандлар саломатлигини тиклаш ва билимини ривожлантиришда ёзги оромгоҳлар алоҳида аҳамиятга эга. Шу муносабат билан уларнинг сони ва сифати оширилишига доимо жиддий эътибор берилади. Жиззах вилоятининг Зомин тумани Қўриқ қишлоғида қисқа фурсатда қурилиши якунланган замонавий оромгоҳ сирдарёлик болажонлар учун чинакам совға бўлди.\n3,2 гектар майдондаги оромгоҳ қурилиш ишлари 2018 йилнинг апрел ойида бошланган эди. Бино қурилиши, пардоздаш ва жиҳозлаш ишларига жами 32 млрд сўм маблағ сарфланди, – дейди оромгоҳ раҳбари Акмал Эшиев. – Бино халқаро меъёр талаблари асосида болалар ҳавфсизлигини ўйлаб икки қаватдан иборат, архитектура асосида, қуш кўринишида бунёд этилди. Шунингдек, асосий бино том қисмида томошагоҳ, 200 ўринли конференция зали, ёзги томошагоҳ, ўйингоҳ майдончаси, очиқ сузиш ҳавзаси, футбол майдони, катта ва қўл теннис, волейбол, баскетбол майдони халқаро стандарт талабларига тўла мос келади. Айниқса, сузиш ҳавзаларига такомиллашган қурилма ўрнатилган бўлиб, бунинг натижасида қишин – ёзин ҳарорат 26 градус илиқликда бўлиши таъминланади. Оромгоҳ ҳудуди кузутув камералари билан жиҳозланган бўлиб, болалар ҳавфсизлиги тўлиқ таъминланган.\nОромгоҳнинг ҳар бир хонаси болалар дидига мос равишда турлича безаклар билан жиҳозланган. 8 кишидан иборат хоналар бир нафар бола учун белгиланган халқаро меъёрдан кўпроқ ҳажмга эга. Шунингдек, ота- оналар учун қулайлик мақсадида кемпинг уйлар мавжуд бўлиб, бу ерда фарзандлари билан хордиқ чиқариш, ёзги ошхонадан фойдаланиш мумкин.\nЭътиборлиси, бино тўлиқ газлаштирилган бўлиб, бунинг учун Зомин туман ҳудудидан 2,5 км узунликда газ қувури тармоғи келтирилди. Бунинг натижасида иншоот йил давомида хизмат кўрсатиш имкониятига эга бўлди.\nМавсум давомида бу йил тўрт навбатда жами 800 нафар болалар дам олдирилиши режалаштирилган, – дейди Сирдарё вилоят касаба касаба уюшмалари ташкилотлари бирлашмаси раиси Рустамбек Турсунмуродов. – “Зомин” оромгоҳи вилоятимиз болажонлари учун ёзги мавсумга ажойиб туҳфа бўлди. Фарзандларимизни табиати мусаффо бўлган тоғ бағридаги сўлим оромгоҳда дам олишлари, ҳудуддаги иккита булоқ сувларидан баҳра олишларини кўриб кўнглимиз тўлди.\nҚўлларимни бир чўзсам…\nоромгоҳларда аввал ҳам дам олганман. Бу ер менга, жуда бошқача ёқди, – дейди Гулистон тумани 11 – умумтаълим мактабининг 4 синф ўқувчиси Ҳикматилла Холдоров. – Бу ерда баланд тоғлар жуда яқиндан кўринади, худдики, қўл чўзсам етгудек. Таомлари мазали, ҳар куни мевалар, ширинлик, музқаймоқ еймиз. Ҳар бир тўгарак мусобақалар ўтказмоқда. Мен шахмат ва шашка тўгараги танловида қатнашиб эсдалик совға билан мукофотландим.\nМусиқа тўгарагига ўртоқларим билан бирга ёзилдим, – дейди Оқолтин тумани 1 -умумтаълим мактабининг 5-синф ўқувчиси Беҳруз Ибодуллаев. – Чолғу асбобларидан фойдаланишни билмас эдим. Тўгарак раҳбарим Шодлик Кубаев ёрдамида доира, рубобда машқ қилишни ўргандим. Ҳозирда “Қўшчинор” куйини ўрганмоқдаман.\nБолалар билан ишлашда тажрибаси бўлган 12 нафар тарбиячи ва тўгарак раҳбарлари билан иш бошладик, – дейди оромгоҳнинг маънавий- маърифий ишлар бўйича директор ўринбосари Насиба Юнусметова. – Оромгоҳимизда дам олувчилар учун қизиқарли машғулотлар жуда кўп. 12 та йўналишдаги китоблар, миллий ва замонавий мусиқа асбоблари, тринажёр қурилмалари барчаси болаларга муҳайё қилинган. Ниятимиз болажонлар ёзги хордиғини кўнгилдагидек ўтишига хизмат қилишдир. Бу ердаги барча ёқимли лаҳзаларни эсдалик суратлари, тасмаларига мухрлаб хайрлашув тадбирида тақдим этамиз.\nОромгоҳ очилиш тантанасида вилоят ҳокими ўринбосари Отабек Абдуғаниев, Ўзбекистон касаба уюшмалари Федерациясининг маданий – маърифий ва спорт ишлари бўлими мудири Шуҳрат Деҳқонов, вилоят касаба уюшмалари ташкилотлари бирлашмаси раиси Рустамбек Турсунмуродовлар иштирок этиб оромгоҳ рамзий калитини маскан раҳбарига тантанали топширди. Куйланган куй – қўшиқлар маросимга ўзгача завқ бағишлаб, маскан бахтиёр болалик кўзларидан ёришди.\nВКУТБ Маданий – маьрифий ва спорт ишлари бўлими\n← ЁЗ ЎТМОҚДА-СОЗ\nЖИСМОНИЙ ТАРБИЯ ВА СПОРТ БОШҚАРМАСИ ТИЗИМИДАГИ ХОДИМЛАРНИНГ ҲУҚУҚИЙ БИЛИМИ ОШИРИЛДИ →\n07/02/2019 sirdaryo КАСБГА МАСЪУЛИЯТ –ОЛИЙ ФАЗИЛАТda fikr bildirishni o'chirish\nХОДИМЛАРНИНГ ҲУҚУҚИЙ БИЛИМИ ОШИРИЛДИ\n25/01/2016 sirdaryo ХОДИМЛАРНИНГ ҲУҚУҚИЙ БИЛИМИ ОШИРИЛДИda fikr bildirishni o'chirish\n12/11/2016 sirdaryo МУҲИМ ТАВСИЯЛАР БЕРИЛДИda fikr bildirishni o'chirish


Самарқанд вилоятида болалар меҳнатидан ноқонуний фойдаланиш фактлари қайд қилинди\n11:15 / 16.07.2015\nБир қатор семинар муҳокамаларидан сўнг пахта кампанияси чоғида 18га тўлмаган шахслар меҳнатидан фойдаланиш қатъият тақиқланганига қарамай, бундай ҳолатлар ҳалигача қайд қилинмоқда. Бу ҳақда меҳнат ва аҳолини ижтимоий муҳофаза қилиш Самарқанд вилоят бошқармаси давлат ҳуқуқий инспекцияси бошлиғи Лазиз Қаршиев баёнот берди.\n“Афсуски, тунги клубларда, кафе ва ресторанларда ишлаётган ўсмирларни кўп кўришимиз мумкин. Ўтган йили болалар меҳнатидан фойдаланишга доир 17 факт қайд қилинди. Уларнинг иш берувчилар умумий миқдорда 12.693 млн сўм жаримага тортилди. Жорий йилда ҳозирча бундай ҳолатлардан биттаси қайд қилинди”, – дейди инспекция бошлиғи.\nШунингдек, Қаршиевнинг сўзларига қараганда, бошқарма бошқа йўналишларда ҳам иш олиб бормоқда.\n“Вилоят бошқармасига ноқонуний ишдан бўшатишлар ҳақидаги аризалар келиб тушмоқда. 2014 йили 89та шундай ариза келиб тушган бўлиб, улардан 63таси ижобий ҳал қилинди. Жорий йилнинг биринчи ярмида 37та ҳолат қайд этилди. Улардан 23тасида ходимлар асоссиз ишдан бўшатилгани аниқланди”, – унинг сўзларини келтиради “Самаркандский вестник” нашри.


“Мурувват” уйида байрам тадбири | Ўзбекистон Халқ демократик партияси\n2021-12-04 17:53:57 283\nБирлашган Миллатлар Ташкилоти Бош Ассамблеясининг 1992 йил 14 октябрдаги қарорига асосан декабрь ойининг 3 санаси Бутунжаҳон ногиронлар куни сифатида кенг нишонланади. Сана муносабати билан Ўзбекистон Халқ демократик партияси томонидан мамлакатимизнинг барча ҳудудларида тадбирлар ташкил этилиб, ижтимоий ҳимояга эҳтиёжманд ногиронлиги бўлган шахсларнинг ҳолидан хабар олинди.\nШундай тадбирлардан бири Ўзбекистон Халқ демократик партияси Нурота туман кенгаши раҳбарияти ва халқ депутатлари туман Кенгаши депутатлари томонидан шаҳардаги “Мурувват” ногиронлиги бўлган шахслар учун эркаклар интернатида ўтказилди.\nДепутатлар тадбир давомида масканда яратилган шароитлар билан яқиндан танишиб, бу ерда яратилган шароитларни ўргандилар, муассасада яшовчилар билан самимий суҳбатлашдилар ва уларга байрам билан табриклаб, совғалар топширдилар.\nЎзбекистон ХДП Нурота туман кенгаши


Мусулмонлар Маккадан олиб кўрсатилган манзаралар учун Snapchat`га миннатдорчилик билдиришди\n08:52 / 16.07.2015\nSnapchat мессенжери ўзининг 5 дақиқалик сюжетларидан бирини барча мусулмонлар учун энг муқаддас қадамжо ҳисобланган Макка шаҳридан олиб бериладиган трансляциялар учун бағишлади. Мусулмонлар ушбу хизматга Твиттер орқали ўз миннатдорчиликларини билдиришди. Бу ҳақда Time нашри хабар бермоқда.\nОхирги кунларда фойдаланувчилар твиттерда #mecca_live хештеги билан 112 мингта твит ёзишди ва уларда Snapchat`га мусулмонларнинг Маккага зиёратларини трансляция қилгани учун миннатдорчилик билдирилди. Хизматнинг муҳаррирлари томонидан танлаб олинган фойдаланувчилар томонидан олинган видеолар Саудия Арабистонидаги ғайридинлар учун кириш тақиқланган шаҳар ичига назар солиш имкониятини берди.\nЖонли трансляцияда нафақат Макка марказининг юқоридан олинган лавҳалари, балки шаҳарликларнинг ҳаётларидан, мисол учун, мусулмонлар қандай рўза тутаётганлари, ифторлик қилаётганлари, намоз ўқиётганлари каби лавҳаларни намойиш қилинди.\nAl Jazeera телеканалининг хабар беришича, мусулмон фойдаланувчилар Snapchat`га Маккадаги ҳар йили амалга ошириладиган зиёратларни ижобий кўринишда тақдим қилгани ва гап ислом ҳақида кетганда далилларни салбий кўрсатиш ёндашувини ўзгартирганлари учун миннатдорчилик билдиришди.\nSnapchat`даги ҳар бир трансляция роппа-роса 5 дақиқа давом этади ва фойдаланувчилар бу вақт давомида шаҳарнинг ёки алоҳида одамларнинг ҳаётидаги воқеалар ҳақида фотосуратлар ва қисқа видеоларни томоша қилишлари мумкин бўлади. Ҳар куни муҳаррирлар жамоаси, уларнинг фикрича, энг аҳамиятли бўлган бир нечта воқеаларни танлаб олиб, ушбу мавзу бўйича фотосуратлар жамланмаси ва қисқа видеороликларни тузиб чиқишади. Воқеалар чоп этилгандан кейин 24 соатдан кейин ўчиб кетади. “Чунки бугунги янгиликлар эртасига тарих бўлиб қолади”, деб айтмоқдалар хизмат вакиллари.\nМаккадан олиб кўрсатилган трансляциялар вақти сифатида 14 июль ёки Рамазон ойининг 27-кечаси, яъни Лайлатул қадр кечаси бежизга танлангани йўқ, чунки айнан шу куни Жаброил алайҳиссалом пайғамбар Муҳаммад (с.а.в.)га Қуръоннинг биринчи оятини нозил этган.\nҲар йили Маккани 100 млн нафарга яқин мусулмон зиёрат қилади. Мусулмончилик анъаналарига кўра, Рамазон ойида Маккани зиёрат қилиш айниқса муҳим ҳисобланади. Жорий йилда Рамазон ойи бошидан бери Маккани 14 млн нафарга яқин одам зиёрат қилди.\nSnapchat`нинг ўзига хос жиҳати – унда чоп этилган хабарлар бирор вақт ўтиб, автоматик равишда ўчиб кетиши унга машҳурлик келтирган. Бу хизматда чоп этилган видеолар ҳар куни 2 млрд.га яқин намойиш йиғади. Snapchat хизматидан ҳар ойда 100 млн.га яқин одам фойдаланади, хизматнинг бизнеси эса 10 млрд долларга баҳоланмоқда.


Қўшнисининг ишончига кирган аёл такроран ўғриликка қўл урди - Zamin.uz\n23:26 / 02.03.2021\nМамлакатимизда моддий ёрдамга муҳтож бўлган эҳтиёжманд хотин-қизлар “Аёллар дафтари”га киритилиб, уларнинг ҳар қандай масалалари тўлиқ ҳал этиб келинмоқда. Берилаётган имтиёзлардан фойдаланмай ҳалол меҳнат қилиш эвазига ўғриликка қўл уриб, ўзини ва оила аъзоларининг тақдирини аянчли аҳволга тушириб қўйган аёлларимиз ҳам орамизда бор.\nЎзбекистон Республикаси Конституциясининг 64-моддасида ота-оналар ўз фарзандларини вояга етгунларига қадар боқиш ва тарбиялашга мажбурлиги белгилаб қўйилган.\nЖамиятимизда бу норма талабини тўлиқ англаб, виждонан ёндашаётган ота-оналаримиз бисёр албатта, бироқ ҳали вояга етмаган болаларини она меҳрига муҳтожлигини била туриб, жиноятга қўл урса?\nАхир қонунчиликда ҳар бир шахс ижтимоий хавфли қилмиши учун жавобгарликка тортилиши шартлиги кўрсатилган, озодликдан маҳрум этилган онанинг фарзандларига бу ҳолат қандай таъсир қилишини бир ўйлаб кўрайлик?\nД.М уч фарзанднинг онаси, уй бекаси эди. У 2020 йилнинг январь ойида А.Тнинг яшаш хонадонига фарзандларига қараб туриш мақсадида кириб, хонадон эгаларининг йўқлигидан фойдаланиб, жами 34 млн. сўмлик анча миқдордаги тилла тақинчоқларини ўғирлаб, талон-торож қилганидан сўнг, такроран 2020 йилнинг январь ойининг охирларида Н.Книнг яшаш хонадонидан нархи 1 млн. 200 минг сўмлик “Redmi5” русумидаги қўл телефон аппаратини, 2020 йилнинг июнь ойининг охирларида С.Снинг яшаш хонадонидан жами 6 млн. 200 минг сўмлик тилла тақинчоқларини ўғирлайди.\nСуд ҳукмига кўра, у Ўзбекистон Республикаси ЖКнинг 169-моддаси 3-қисмининг “а” банди билан айбли деб топилиб, шу моддага асосан ЖК\n57-моддасини қўлланилиб, 2 (икки) йил озодликдан маҳрум қилиш жазоси тайинланиб, жазо умумий тартибли колонияларда ўташ белгиланди.\nҲукмда жабрланувчиларга етказилган зарар ундирилиши кўрсатилди. Д.М оилавий шароитини яхши бўла туриб, нега энди такрор ўғрилик жиноятига кўл урган?\nД.Мнинг турмуш ўртоғи судда берган кўрсатувида, ишлаши боис оиласини моддий жиҳатдан таъминлашига қурби етаётганлиги, турмуш ўртоғи Д.М нима сабабдан бу жиноятга қўл урганлигини билмаслиги, ўғирланган ашёларнинг пулини оиласига ишлатмагани, у илгари ҳам шу каби қинғир ишларни қилиб юрганлиги боис, унга қаттиқ танбеҳ бериб, тузалиш йўлига ўтмаса у билан ажрашиши тўғрисида огоҳлантиргани, турмуш ўртоғини тўғри йўлга сола олмаётгани, бу ҳолат эса фарзандларининг тарбиясига салбий таъсир кўрсатаётганини билдирди.\nФарзандларнинг комил инсон бўлиб етишишида масъул бўлган шахслардан бири, она озодликдан маҳрум қилинди, фарзанди учун бундан-да аянчли аҳвол бўлмаса керак, фарзандларимиз маънавий баркамол бўлиб етишишида ҳар бир ота-она ўз масъулиятини ҳис қилиши даркор.\nЧунки, бугун маънавиятни ўрганган ёш авлод эртага улғайиб, маънавиятли жамиятни барпо этишади ва бундай жамият эса юксак тараққий этадиган давлатнинг асосини ташкил этади.\nЎз нафсини жиловлай олмай, тубанлик ботқоғига тушиб қолган онанинг қилмиши, “Оила” деб аталмиш муққаддас даргоҳни парчаланишига олиб келди.\nОАВ билан алоқалар бўйича\nҚорамол қурбонлик қилишдаги ният ҳақида\n10-08-2019, 12:27, Жамият\nЯнгиликлар » Жамият » Қўшнисининг ишончига кирган аёл такроран ўғриликка қўл урди


Афғон журналистлари халқаро ҳамжамиятдан ёрдам сўради 19-10-2021, 10:00 | Zamin.uz\n15:12 / 19.09.2021\nЮздан ортиқ афғон журналистлари “Чегарасиз мухбирлар” ҳуқуқни ҳимоялаш ташкилотига мурожаат қилиб, Афғонистонда матбуот эркинлигини ҳимоялашда ёрдам беришни сўради.\nМурожаатни 103 нафар, жумладан 20 нафар аёл журналист аноним тарзда имзолаган. Улардан аксарияти ҳамон Афғонистонда ишламоқда, баъзилари яширинмоқда, баъзилари эса хорижда қувғунликда қолмоқда.\n“Биз ушбу мурожаатни берар эканмиз, ҳаётимиз хавф остида экани сабабли номаълум бўлиб қолишга мажбурмиз. Биз Афғонистонда 1996-2001 йилларда бўлгани каби журналистика йўқ бўлиб кетишини истамаяпмиз”, деб айтилган мурожаатда.\nУларнинг таъкидлашича, толиблар кўп ҳолларда журналистларга ҳужум қилмоқда, уларнинг фаолиятига аралашмоқда. ОАВ вакиллари вазият янада ёмон кўриниш олишидан хавотирланмоқда. Уларнинг таъкидлашича, журналистлар, айниқса аёл журналистлар ҳимоясини кафолатлаш энг устувор вазифа ҳисобланади.\n“Толиблар берган ваъдага қарамай, биз умумий таҳқирлашларнинг биринчи аломатларини кўрмоқдамиз”, деб таъкидлаб ўтишган журналистлар.\nБунда журналистларга таҳдид қилиш, таҳририятлар ходимларини қўрқитиш ва яширин цензура назарда тутилмоқда. Афғон журналистлари “Афғонистонда охирги 20 йил ичида ОАВ мустақиллиги, журналистларни ҳимоялашда эришилган натижаларни сақлаб қолиш учун матбуот эркинлигини сафарбар қилишга” чақиришган.\nШунингдек, улар афғон нашрларига ўз ишини давом эттиришга имкон беришга чақиришган ва яқин истиқболда уларга дипломатик ҳамда молиявий кўмак зарур бўлишини айтишган. «Замин» янгиликларини «Вконтакти»да кузатиб боринг\nЯнгиликлар » Дунё » Афғон журналистлари халқаро ҳамжамиятдан ёрдам сўради


Қозон давлат тиббиёт университети биринчи проректорини қўшма таълим дастури талабалари билан учрашуви – Тошкент тиббиёт академияси\n04/05/2020 Abrorjon MusakhonovДолзарб мавзу, Халқаро алоқалар, ЯнгиликларҚозон давлат тиббиёт университети, Талабалар билан онлайн учрашув\nТошкент тиббиёт академияси (ТТА) ва Қозон давлат тиббиёт университети (ҚДТУ) амалга оширилааётган «Даволаш иши» йўналиши қўшма таълим дастури талабалари жорий йилнинг 4 май куни КДТУнинг вакили билан навбатдаги учрашуви бўлиб ўтди.\nБу сафар талабалар КДТУ биринчи проректори, профессор Мухарямова Лайсан Музиповна билан сухбатлашиш имкониятига эга бўлдилар.\nУчрашув давомида КДТУ томонидан олиб бориладиган ўқув жараёнида қўшма таълим дастури талаблари учун қўшимча машғулотлар ўтказишда қўлланилаётган илғор усуллар ва масофавий технологиялардан фойдаланиш имкониятлари тўғрисида маълумот берилди.\nШунингдек, тадбир доирасида ТТА Жамоат саломатлиги, соғлиқни сақлашни ташкил этиш ва бошқариш кафедраси профессор-ўқтувчилари иштирокида, профессор Мухарямова Л.М. томонидан «Ижтимоий тизим, ижтимоий стратификация ва соғлиқ: тушунтиришнинг асосий ёндашувлари ва моделлари» мавзусида масофавий маъруза ўқилди.\nБундай учрашувларни ташкил этиш ва ўтказиш биринчи навбатда талабаларнинг асосий ўқув жараёнидан ажратмаган холда янги билимларни олишга бўлган қизиқишни уйғотишга қаратилгандир.\nТТА томонидан амалга оширилаётган халқаро хамкорлик ва ҚДТУ билан қўшма таълим дастури замонавий тиббий таълимни жахон ютуқларига мувофиқ, юқори малакали тиббиёт кадрларини тайёрлаш сифатини янги босқичга олиб чиқишга имкон яратади.\nТТА Халқаро факультети\nАввалги Олдинги хабар: ХАЛҚАРО ИЛМИЙ-АМАЛИЙ ОНЛАЙН ВИДЕОКОНФЕРЕНЦИЯГА ТАКЛИФ ҚИЛАМИЗ!\nКейингиси Кейинги хабар: ТАНИШИНГ КАРАНТИН ДАВРИДАГИ ТАЪТИЛ ДАВОМИДА РАССОМЧИЛИК ЙЎНАЛИШИДА ИЖОД ҚИЛГАН ИСТЕЪДОДЛИ ТАЛАБАЛАР ИЖОДИДАН НАМУНАЛАР


Маълумки, жорий йил Япониянинг Токио шаҳрида XXXII Олимпия ва XVI Паралимпия ўйинлари бўлиб ўтади. Айни вақтда мамлакатимиз бўйлаб мазкур спорт байрамига ҳам катта тайёргарлик ишлари олиб борилмоқда.\nТокио Олимпиадасига ҳам оз фурсат қолди. Унда атлетларимизнинг муносиб иштирокларини таъминлаш, улар учун барча қулайликлардаги ўқув-машғулот йиғинларини ташкил қилиш Ўзбекистон Миллий олимпия қўмитаси ҳамда Жисмоний тарбия ва спорт вазирлиги олдида турган асосий вазифадир. Шу мақсадда МОҚ қошида мазкур режаларни мувофиқлаштириш бўйича Тезкор штаб ташкил қилинди. Ушбу штаб таркибига спорт соҳасида улкан тажрибага эга бўлган менежерлар, малакали мутахассислар жалб қилинган. 26 февраль куни соат 15:00 да МОҚ мажлислар залида Тезкор штаб фаолиятига бағишланган матбуот-анжумани бўлиб ўтади.\nШунингдек, тадбир давомида Токио-2020 Олимпия ва Паралимпия ўйинларида Ўзбекистон делегацияси учун махсус ишлаб чиқарилган спорт экипировкалари ҳамда расмий либосларининг тақдимот маросими ҳам ўтказилади.\nМОҚ мазкур тадбирга барча турдаги ОАВни таклиф қилади.\nБугун 4 нафар боксчимиз “Губернатор кубоги”да рингга чиқади\nБокс. Шоҳжаҳон Эргашевнинг навбатдаги рақиби мағлубият нималигини билмайди


..:: ISLOM.UZ ::.. - Одамларнинг энг золими\nОдамларнинг энг золими\nАллоҳ таоло: «Ўзингизни ўзингиз ўлдирманг! Албатта, Аллоҳ сизларга раҳмлидир», деган (Нисо, 29).\nҲаёт Аллоҳ томонидан берилган ҳақ бўлгани учун уни ҳеч ким бировга миннат ҳам қила олмайди, ман ҳам қила олмайди. Инсоннинг ҳаётини Фақат Аллоҳ таологина олишга ҳақли. Ҳаттоки, ўша ҳаёт неъмати берилган киши ўз ҳаётига ўзи ҳам суиқасд қила олмайди. Исломда бировни ўлдириш қанчалик ёмон олинса, ўзини ўзи ўлдириш ҳам шунчалик ёмон олинади.\nИмом Бухорий ривоят қилган ҳадисда Пайғамбаримиз соллаллоҳу алайҳи васаллам:\n«Ким ўзини темир асбоб билан ўлдирса, жаҳаннам оташи ичида ҳам ўзини абадулабад ўша темир асбобини қўлида тутиб, ўз қорнига уриб туради. Ким ўзини ўзи тоғдан ташлаб ўлдирса, жаҳаннам оташи ичида ҳам ўзини абадулабад тоғдан ташлаб туради», деганлар.\nПайғамбаримиз соллаллоҳу алайҳи васаллам ўзини ўзи ўлдирганга жаноза намозини ўқимаганлар.\nАллоҳ берган улуғ неъмат —ҳаёт неъматига, буюк инсоний ҳуқуқлардан бўлган ҳаёт ҳаққига ношукр бўлган, уни оёқости қилган нобакор шахснинг жазоси шундоқ бўлади\nИсломда нафақат ўзини ўлдириш, балки, ўзига ўзи ўлим тилаш ҳам ман қилинган. Ўзига ўлим тилаган Аббос ибн Абдулмуттолиб розияллоҳу анҳуга Пайғамбар алайҳиссалом:\n«Эй амаки, ўлим тилама, агар сен яхши бўлсанг, ўлиминг орқага сурилиб, яхшилигингга яхшилик зиёда бўлгани сен учун яхшидир. Агар ёмон бўлсанг, ўлиминг орқага сурилиб, ёмонлигингдан қайтсанг, сен учун яхшидир. Бас, ўлимни тилама», деганлар.\nЖамиятга манфаат берадиган нарсалар Аллоҳнинг ҳаққи ҳисобланишини яхши биламиз. Лекин ушбу муштарак ҳакда Аллоҳнинг ҳаққи ғолибдир. Чунки мазкур нарсаларнинг жамиятга келтирадиган нафлари умумийдир.\nШунинг учун ҳам, мусулмон киши ўз жонига, саломатлигига, молига ва ақлига суиқасд қила олмайди. Жон ўзимники, деб ўзини ўзи ўлдира олмайди.\n«Бизга Жундуб ибн Абдуллоҳ ушбу масжидда ҳадис айтиб берган. У бизга ҳадис айтиб берганидан бери унутганимиз йўқ. Жундуб Расулуллоҳ соллаллоҳу алайҳи васалламга нисбатан ёлғон гапирган деб қўрқмаймиз ҳам.\n«Сиздан олдин ўтганлар ичида бир жароҳатланган киши бўлган эди. Бас, у чидамади. У пичоқни олиб, қўлини кесди. У ўлгунича қони тўхтамади. Шунда Аллоҳ:\n«Бандам шошилиб ўзини ўлдирди. Унга жаннатни ҳаром қилдим», деди», дедилар».\nШарҳ: Агар бу ҳадиси шарифда ўтган қавмлар ҳақида ҳикоя қилинса ҳам аслида мусулмонларга насиҳат кўзда тутилган. Баъзи ҳолларда ўзига етган жароҳатга сабр қилмай ўзини ўзи ўлдириш мутлақо мумкин эмас.\nУмуман, олганда мусулмон киши ўзига хоҳ бу дунёда, хоҳ у дунёда зарар келтирадиган ҳар қандай ишни қилиши мумкин эмас. Бу ман қилишда жамиятнинг фойдаси ҳам кўзда тутилган. Чунки ўзига ўзи ёмонликни раво кўрган киши ўзгаларга ёмонликни раво кўриши турган гап.\nДемак, мусулмон киши нафақат бошқа одамларга, ҳайвонот оламига, наботот оламига зарар етказиш, зулм қилишдан четда бўлиши, балки ўзига зарар етказиш ва зулм қилишдан ҳам четда бўлмоғи лозимдир.


Тана ҳарорати 38 даражагача кўтарилса, нима қилиш керак? Бу ҳолатда антибиотиклар ёрдам берадими? - 26 Июля 2021 - www.SheJoT.CoM\njoannace2, almavy18, deannays16, loisbd11, kenyara69, nicholaskl69, zelmalg2, jeniferma60\nГлавная » 2021 » Июль » 26 » Тана ҳарорати 38 даражагача кўтарилса, нима қилиш керак? Бу ҳолатда антибиотиклар ёрдам берадими?\nТана ҳарорати 38 даражагача кўтарилса, нима қилиш керак? Бу ҳолатда антибиотиклар ёрдам берадими?\nССВ Матбуот хизматининг ушбу саволига вазирлик ҳузуридаги Коронавирусга қарши курашиш штаби аъзоси Севара Убайдуллева жавоб беради:\n— Антибиотиклар тана ҳароратини туширмайди. Тана ҳароратини 38 даражагача кўтарилиши меъёр ҳолат ҳисобланади, яъни инсон организмига вирус тушса, организм вирус билан курашиши учун ва иммунитет ҳужайралари пайдо бўлиши учун организмнинг ҳарорати 38 даражагача кўтарилиши керак. Тана ҳароратини бу даражагача кўтарилиши қўрқинчли эмас.\nТана ҳарорати 38 даражагача кўтарилганда, қуйидагилар тавсия қилинади:\n"Витамин С” га бой суюқликларни ичиш, кунига 3-4 литрдан ортиқ суюқлик ичиш (лимон чойлар, малина чойлар, наъматак чойлар, оддий қора ёки кўк чойларни ичиш керак. Бу ўз ўрнида ҳужайра ва тўқималарни сувсизланишининг, қон қуюлишининг олдини олади ва тана ҳароратини туширади;\nТомоқ ва бурунни тузли ёки чой содали суюқликлар билан кунига 8 мартадан ортиқ чайиш;\n70 фоиз спиртни илиқроқ сув билан илитиб танани артиш ҳам тана ҳароратини туширишга ёрдам беради.\nТана ҳарорати 38 даражадан юқори бўлса – ёшга мос равишда:\n1 ёшгача болага 100-125 мг,\n1 – 5 ёшли болаларга 125-50 мг,\n5 ёшдан катталарга 500 мг бир марталик дозада "Парацетамол” ёки "Ибупрофен” таблеткаси қабул қилинади, холос. Шу билан бирга, зудлик билан оилавий шифокор билан боғланиш керак!\nОилавий шифокор келгунига қадар "Витамин С” га бой суюқликларни кўпроқ, кунига 3-4 литрдан ортиқ суюқлик ичиш, яъни лимон, малина, наъматак ёки оддий қора ёки кўк чойларни ичиш талаб этилади.\nИстисно ҳолатларда, агарда шифокор келгунча 4-6 соатдан ортиқ вақт ўтса, бу даврда тана ҳарорати 38 даражадан юқорига қайта кўтарилса, "Парацетамол”ни яна бир бор қабул қилиш керак.\nКатегория: Foydali maslahatlar / Полезны советы | Просмотров: 29 | Добавил: iphone | Теги: #новости, #news, #newsuz, #habarlar, #Yangilik, #xabarlar, #Yangiliklar, #ahborot, #uznews | Рейтинг: 0.0/0\nСертуклик давлатми ёки касаллик?\nҲомиладорликдаги бел оғриқлари


Ўзбекистонда 2014 йил давомида 23та фотоэлектр станцияси фойдаланишга топширилади - Zamin.uz\n20:37 / 30.11.2014\nФарғонада Ўзбекистон Республикасида қайта тикланувчи энергия манбалари ва энергияни иқтисод қилувчи технологияларни татбиқ этишга кўмаклашиш масаласига бағишланган семинар бўлиб ўтди. Бу ҳақда ЎзА хабар бермоқда.\nЎзбекистонда ноанъанавий ресурслар, жумладан, қуёш энергиясидан кенг фойдаланишга йўналтирилган зарур меъёрий-ҳуқуқий база шакллантирилмоқда. Қайд этишларича, ҳозирги вақтда Ўзбекистонда қуёш қурилмалари ишлаб чиқарувчи 20дан ортиқ корхона фаолият юритмоқда.\nТабиатни муҳофаза қилиш давлат қўмитаси қошида ташкил этилган «Эко-энергия» илмий-татбиқий маркази ҳам бу борада муайян ишларни амалга оширмоқда. Ўзбекистон бўйича умумий қуввати 9,4 Квт бўлган 19 фотоэлектр станция ўрнатилиб, ишга туширилди. 2014 йил охиригача яна тўрт станцияни фойдаланишга топшириш кўзда тутилмоқда.\nТадбирда муқобил энергия манбаларини жорий қилиш ва улардан фойдаланиш кўникмасини ўргатиш билан боғлиқ тажриба лойиҳаларини амалга ошириш масаласи юзасидан фикр алмашилди, таклифлар билдирилди.\nЯнгиликлар » Ўзбекистон » Ўзбекистонда 2014 йил давомида 23та фотоэлектр станцияси фойдаланишга топширилади


С начала работы biznes-daily.uz 8 632 236\n“Qarshi ko‘chmas mulk savdo” риэлторлик ташкилоти\n2018 йилнинг 17 cентябрь куни соат 10.00 да Қарши шаҳрида ўтказиладиган очиқ аукцион савдога Қашқадарё вилояти “Агрокимёҳимоя” ХАЖ Шаҳрисабз тумани филиали балансидаги қуйидаги кўчмас мулк объектлари қўйилган:\n1. Идора бино-иншоотлари. Шаҳрисабз тумани, Полмон МФЙ, Полмон қишлоғида жойлашган. Умумий ер майдони 2912 м2, қурилиш майдони 499,20 м2, фойдали майдони 386,23 м2. Бошланғич баҳоси –12 885 000 сўм.\n2. Чорвачилик комплекси. Шаҳрисабз тумани, Улоч МФЙ, Қаъни қишлоғида жойлашган. Умумий ер майдони 38700 м2, қурилиш майдони 3727,17 м2, фойдали майдони 2732,08 м2. Бошланғич баҳоси – 31 673 000 сўм.\nОчиқ аукцион савдоси Қарши шаҳри, Бунёдкорлик кўчасида аукцион комиссияси иштирокида, мулкнинг бошланғич баҳосини ошириш тартибида ўтказилади.\nСавдога қатнашиш учун аризалар газетада эълон чоп этилган кундан бошлаб ҳар куни, дам олиш кунлари (шанба ва якшанба) ва байрам кунларидан ташқари соат 10.00 дан 17.00 гача “Qarshi ko‘chmas mulk savdo” риэлторлик ташкилоти офиси биноси (Қарши шаҳри, Бунёдкорлик кўчаси)да қабул қилинади. Аризаларни қабул қилиш 2018 йил 14 сентябрь куни соат 17.00 да тўхтатилади. Ушбу кундаги савдода сотилмай қолган кўчмас мулк объектининг такрорий аукцион савдолари 2018 йил 24 сентябрь ва 1 октябрь кунлари соат 10.00 дан бошлаб бўлиб ўтади.\nҚизиқиш билдирган талабгорлар мулклар ҳақидаги маълумот билан Қарши шаҳри, Бунёдкорлик кўчасида ёки бевосита объектлар жойлашган жойга бориб танишишлари мумкин.\nСавдо ғолиби сотувчи билан аукцион ўтказилган кундан бошлаб 10 кун ичида олди-сотди шартномасини тузиши ва 15 кун ичида мулк учун тўловни амалга ошириши лозим.\nСавдоларда қатнашиш истагида бўлган талабгорлар:\nСавдога қўйилган мулкни сотиб олиш учун талабнома, “Закалат пули тўғрисида келишув”, мазкур келишувга асосан савдога қўйилган мулк бошланғич баҳосининг 10 фоизи миқдорида закалат пулини тўланганлигини тасдиқловчи ҳужжат, юридик шахс учун: ташкилот низоми ва рўйхатдан ўтиш гувоҳномаси ҳамда жисмоний шахс учун: фуқаролик паспорти нусхасини такдим қилишлари шарт. Агарда аукционга талабгорнинг ўрнига ваколатли шахс қатнашса, мазкур шахснинг паспорт нусхаси ва унинг номига берилган ишончномани тақдим қилиши лозим.\nЗакалат пулини тўлаш учун реквизитлар: “Qarshi ko‘chmas mulk savdo” риэлторлик ташкилоти, СТИР 302722950, ОКОНХ 83300, “Ипотека-банк” АТИБ, Қашқадарё вилояти филиали, МФО 00190, ҳисоб рақами 20208000900259857001.\nМанзил: Қарши шаҳри, Бунёдкорлик (Собиқ Б.Шерқулов) кўчаси.\nМўлжал: UCELL компанияси рўпарасида, телефон: (+998 75) 225-16-81.


Испанлар жонли буқа иштирокидаги опера ман этилишини талаб қилишмоқда\n09:57 / 12.05.2016\nChange.org порталида 44 мингга яқин киши Қироллик театрида тирик буқа иштирокидаги операни таъқиқлаш учун онлайн-арзномага розилик билдирди. Ташаббускорлар буқани саҳна кўринишидан олиб ташлашни ёки унинг мумдан ясалган нусхасидан фойдаланишни талаб қилишмоқда.\nThe Local нашрининг хабар беришича, жорий йилнинг 11 май кунида Мадрид шаҳрида «Мусо ва Ҳорун» саҳна кўриниши 24 майдан 17 июнга қадар намойиш этилиши режалаштирилган.\n«Буқа ёрқин чироқ остида бўлиб, нафақат саҳнадаги 15 дақиқали чиқиш давомида, балки спектакль ва репитициянинг қолган вақтида ҳам атрофдаги доимий ҳаракат ва шовқин-сурондан стресс ҳолатига тушади», - деб ёзади шикоят ташаббускори Хайме Альказар.\nМазкур арзнома Испания маданият вазири ва Мадрид ҳокимига қарата йўлланган.\nМазкур операнинг 2015 йилнинг куз ойида қўйилган Париждаги намойиши ҳам жамоатчиликнинг норозиликларига сабаб бўлган эди. Жониворларни ҳимоя қилувчи органлар «Мусо ва Ҳорун» саҳна кўринишини бекор қилиш талаби билан Франция маданият вазирига мурожаат қилишган эди. Уларнинг фикрича, буқани назоратда ушлаб туриш учун унга ярим тонна атрофида седатив гиёҳванд моддалари берилган.\nҚироллик театрининг Мадриддаги вакили таъкидлашича, жониворга ҳеч қандай махсус дорилар берлмаган. Унинг сўзларига кўра, буқани икки мутахассис назорат қилади ва жонзотнинг барча заруриятлари таъминлаб берилади.\n«Мусо ва Ҳорун» — ХХ аср немис бастакори Арнольд Шенбергн6инг уч пардали операси. Ундаги воқеалар қадимий Аҳд китобларига асосланиб яратилган.


Эй, қўшиққа ташна, чанқоқ юраклар! Эй, қўшиқсевар диллар, асл қўшиқнинг мафтуни бўлган қалблар!\nСизга ўлмас бир қўшиқ ҳақида сўзлай, бўзлай-бўзлай, ёниб-ёниб, куйибкуйиб, ўртаниб-ўртаниб, тўлиб-тўлиб, жўшиб-жўшиб, қайнаб-қайнаб, тошиб-тошиб сўзлай!\nГоҳ баралла овозда, гоҳ оҳиста, сокин, гоҳ майин, гоҳ ҳайқириб айтай!\nСиз бу камтарин ва улуғ ҳофизни яхши биласиз ва уни юксак меҳр билан севасиз. Ҳа, бу ўша – ҳамма биладиган ҳофиз. Унинг ўктам ва мағрур овозини ярим асрдан буён эшитиб келамиз. Уни ёниб-ёниб, ҳузур қилиб дард билан, қувончу армон билан тинглаймиз. Тинглаб тўймаймиз. Қулоғимиз, вужудимиз, юрагимиз яна, яна куйлайвер, тўхтама, куйлайвер, ҳофизим, деб илтижо қилади.\nБу овозга қалбан саждалар қиламиз. Бу овознинг имкониятлари нақадар кенглигидан ҳайратга тушамиз. Бу сеҳрга, сир-синоатга тўла овоз сизни ўз домига оҳанрабодай тортаверади. Сиз эса, сархуш оҳанглар, дилўртар нолалар уммонига ғарқ бўлаверасиз. Бу қудратли овоз ўтмиш билан бугуннинг нолаларини, оҳангларини, барҳаёт анъаналарини ўзида мужассам этган. Аждодлар билан авлодларнинг боқий туйғуларини занжирдай мустаҳкамлаган. Асрий дардларга малҳам қўяди унинг қўшиқлари. Яшашга, дадил қадамлар ташлашга давъат этади.\nБу нолакор овоз дастлаб Андижон томонларда янгради. У чўпон отасига эргашиб, дашту-тоғларда қўй боқиб юрган кезларида хиргойи қилишдан тўхтамасди. Унинг ёқимли ва ширали овозини эшитган отаси ич-ичидан хурсанд бўлиб, ўғлини дуо қиларди. Ўғил эса кенгликлар, тоғ-тошлар бағрида куйлагиси келиб, юраги тўлиб-тошиб кетаверарди. Болалигидан қўшиқ унинг жону жаҳонига айланиб, жажжи юрагидан ўрин олган эди. Бир кун келиб бу хиргойилари овоз султонига айланишини ҳали ўзи билмасди. Бир кун келиб, бу мағрур ва ёрқин камалакдай товланувчи овоз миллион-миллион юракларни мафтун этишини хаёлига ҳам келтирган эмас.\nУнинг ягона буюк орзуси бор эди: қўшиқ куйлаш. Ҳали ҳеч ким эшитмаган, ҳали ҳеч ким айтмаган қўшиқни айтишни истарди. Бу қўшиқ унинг юрагида туғилиб, вояга етаётган эди.\nТуғилиб ўсган она-замини, улғайган Ватани, улуғлаб куйлаган халқи уни қўшиқчи қилди. У туғилган Ватаннинг тупроғи азиз ва табаррук Аллоҳнинг назари тушган муқаддас замин.\nУ кейинчалик катта юрак билан куйлаган «Ўзбегим» қўшиғида шундай наъра тортдики, халқнинг ҳам қалби кенгайиб кетди, қадди юксалди.\nТарихингдир минг асрлар,\nИчра пинҳон, ўзбегим.\nСўйласин Ўрхун хати.\nБитта маржон, ўзбегим...\nБу даврда шўронинг қатағон сиёсати авжга чиққан таҳликали йиллар эди. Сўздан, ҳарфдан, ижродан сиёсий хато изланадиган мудҳиш даврлар эди. Лекин ҳофиз бу қўшиғи билан бизнинг улуғ ва буюк ўзбеклигимизни ҳамиша ёдимизга солиб келади. Бу ўша замонда ҳақиқий жасорат ва қаҳрамонлик эди.\nКейин у «Ўзбекистон» қўшиғида яна юқори пардаларга кўтарилди. Авжни баланд олди:\nКолумбда бор аламим маним,\nЎзбекистон, Ватаним маним...\nҲофиз ҳамиша шеърнинг юрагини топиб, ўз юрагига жойлаб, кейин куйлайди. Репертуар устида жуда жиддий тер тўкади. Вақт ва замон ўтаётир. Лекин унинг репертуаридаги умри узун қўшиқларини ҳамон завқ-шавқ билан тинглайдилар.\nҲар бир ижро этилган янги қўшиқ ҳофизни кашф қилади. У қўшиқ санъатимизда чинакам яратувчи – кашфиётчига айланди.\nБетакрор овоз соҳиблари, булбулнафас, буюк санъаткорлар – Ҳалима Носирова, Ҳожи Абдулазиз, Комилжон Отаниёзов, Маъмуржон Узоқов, Расул Қори Мамадалиев, Отажон Худойшукуров, Бобомурод Ҳамдамов ҳақиқий қўшиқ кашфиётчилари бўлган. Бу улуғлар сафидан бизнинг суюкли ва фидойи санъаткоримиз ҳам муносиб ўрин олди. Мардлик ва ҳалоллик билан ўз ўрнини топди.\nМаълумки, саҳрога қатра сув ҳаёт бағишлаганидек, ҳофиз яратган қўшиқлар ҳам ҳақиқий санъатга ташна қалблар чанқоғини қондириб келаётир...\nУ қадим ва буюк ўзбек қўшиқчилиги санъатида кутилмаган янги саҳифалар очди. Ўз ижро услуби ва бетакрор овози билан мактаб яратди. Бу мактабдан не бир санъаткор етишиб чиқмади дейсиз, ҳали неча-неча авлодлар баҳраманд бўлишларига ҳам ишонамиз.\nУ қўшиқ ичида мўъжизавий қўшиқ яратади. Унинг ҳар бир йирик концерти спектаклга айланади. Мухлислар унинг концертларидан юраклари сел бўлиб чиқадилар.\nУнинг юрагидаги, овозидаги дардлари Жа лолиддин Румий, Алишер Навоий, Заҳириддин Муҳаммад Бобур, Фузулий, Ҳофиз Шерозий, Саъдий, Огаҳий, Ганжавий, Эркин Воҳидов, Абдулла Орипов, Омон Матжон, Ҳалима Худойбердиева, Разул Ҳамзатов, Усмон Азим, Тўра Сулаймон каби машҳур ижодкорларнинг қаламидан тўкилган дардлар билан уйғунлашиб кетади.\nУ шеър ёки ғазални теран англаб, сўзлар қатидаги маъноларни, дардларни, изтиробларни ўз юрагидан ўтказиб, кейин куйлайди.\nУнинг ижросидаги «Биринчи муҳаббатим» қўшиғи янграган лаҳзалардан бошлаб, ошиқ юракларнинг дардли мадҳиясига айлангани ҳаммага аён. Бу умрбоқий қўшиққа бутун халқимиз жўр бўлиб, Ўзбекистон куйлайди, десак, муболаға бўлмайди:\nСени эслаб йиғлайман,\nЭслаб бағрим тиғлайман,\nУ ижро этган қўшиқларда илоҳийлик, қандайдир сеҳру жоду бор. Ҳам ўйлатади, ҳам йиғлатади, ҳам юрагингизда туғёнлар қўзғайди.\nУ чинакам қўшиқ сеҳргари. У сирли, сеҳрли овози билан мухлислар юрагини ўзиники қилиб олади. Сиз бу гоҳ майин, гоҳ улуғвор овоз оғушига тушиб қолганингизни билмайсиз ҳам, сезмайсиз ҳам. Бу бепоён, ҳудуди йўқ овознинг қулига айланасиз. Мажнун бўлиб уни излай бошлайсиз. Овоз сизни тоғ-тошларга, боғларга, серҳосил далаларга, чўлу даштларига етаклаб кетаверади. Бу теран овоз юрагингизга Ватаннинг бетакрор манзараларини, инсон оламининг мураккаб дунёсини чизаверади, чизаверади. Унинг овози даволайди, дил дардларига малҳам бўлади. Авжида ҳам, майин нолаларида ҳам юракни чертиб ўтадиган ҳикмат бор, исён бор. Унинг қўшиқлари одамни ўзи билан ўзи исён қилишга, ўзини ўзи англашга чорлайди: «Яхшидир аччиқ ҳақиқат, лекин ширин ёлғон ёмон». Ёки: «Энди инсон қадри ҳам аввалгиларга ўхшамас, кўнглум ичра дарду ғам аввалгиларга ўхшамас...» Тингловчи унинг қўшиқларига шунчаки чапак чалмайди. Аксинча тушуниб, англаб, юрагини қўшиб қарсак чалади. Юрак билан чалинган қарсакнинг қадри баланд бўлади.\nИстеъдод ўз кушандаси билан дунёга келади. Истеъдодлиларга ҳамиша оғир, ҳамиша азоб. Истеъдодни доимо ҳасадгўйлар, кўролмас ғаламислар оч қашқирдай қадамини пойлаб юрадилар. Фурсат топилди дегунча ҳужум қиладилар. Бадном қилишга уринадилар.\nҲофиз ҳам ана шундай ёвуз ва ғийбатчи тўдаларга кўп марта дуч келди. Санъатдан йироқ, ўртамиёнадан паст кимсаларнинг беомон ҳужумларига, айрим амалдорларнинг тазйиқларига ва тақиқларга учради. Номи кўп вақт «қора рўйхатлар»дан тушмади.\nМашҳур санъаткор Бобомурод Ҳамдамов ҳофиз ҳақида куюниб шундай деган эди: «Эл севган бу улуғ санъаткорни телевизорга чиқармаслик, концерт залларига қўймаслик мумкин. Лекин мухлислари юрагидагини экран ва саҳналарни тақиқлаб бўлмайди». Шоир ёзганидек: «Булбул ўгай эрур зоғлар орасида».\nУни «ўгай» деб билган кимсалар, кейин санъати олдида қуллуқ қилдилар. Катта саҳналардан жой бердилар. Тан олдилар.\nУ ҳасадгўйлар билан олишмади, ғаламис ғанимларига, ҳар хил рўйхатларга, асло парво қилмади. Амалдорларнинг тазйиқидан, пўписасидан чўчимади.\nЛекин у жон-жонига пайванд бўлиб кетган суюкли машғулоти – қўшиқ куйлашдан бир лаҳза ҳам тўхтамади. Қўшиққа суянди, қўшиқдан куч-қудрат, мадад олди. Торини кўксига маҳкам босиб, қаддини тик тутиб, бор овозда мағрур куйлади:\nМен сенинг кўчангдан ўтмасман зинҳор,\nМенинг бу оламда ўз айтар сўзим,\nВа ўзим сиғинар мозорларим бор...\nҚалбингни ёқмасин шубҳа ва сўроқ.\nУ сенинг кулбангдан жуда ҳам йироқ...\nЯна бир дилбар қўшиғида шундай нола қилди: «Дилимнинг рангини гул билса бўлди, менинг кимлигимни эл билса бўлди».\nМаълумки, публицистика жанрида матбуотнинг ҳозиржавоб, кескир, ўткир ва теран мавзулари қаламга олинади. Бизнинг ҳофиз ҳам санъатга қўшиқ публицистикасини олиб кирди, уни лирикага ҳамоҳанг қилди. Масалан, «Инсон» қасидаси бу барҳаёт қўшиққа айланди:\nСобиту сайёрда Инсон ўзинг, инсон ўзинг.\nМулки олам ичра бир Хоқон ўзинг, султон ўзинг...\nУ юксак маҳорат билан куйлаган «Муқаддас аёл» қўшиғи аллақачон аёлга мадҳия бўлиб қолди. Бу мўътабар қўшиқсиз байрамлар татимайди:\nУ ҳали-ҳануз қўшиқ излаб яшайди. Назаримда, ҳамон ўз қўшиғини топмагандай, қўшиқ ишқида ёнади. Дарёю денгизлар сувдан, тоғлар қоялардан, тошу харсанглардан, боғлар ширин-шакар мевалардан тўймагани каби, у ҳам қўшиқдан, қўшиқ меҳридан асло тўйгани йўқ. У қўшиқ ижро этмайди. Балки қўшиқ ичида яшайди. Қўшиқ унинг ҳаёти.\nУнинг юрагида битмас-туганмас қўшиқ захираси бор. Унинг қўшиқларида она еримиз, далаларимиз дарди бор. Заҳмат билан етиштирилаётган буғдой ва пахтанинг гарди бор. Зиёли, деҳқон, ишчи, ёшлар – ҳамманинг ўтли бир нафаси бор.\nЎзбекнинг ўзи бор, сўзи бор, мағрур овози бор, бетакрор ноласи бор, дарду қувончлари бор, баланд-баланд такрор авжлари бор.\nУ тоғлардай юксак қояларда, қир-адирларда мағрур туриб қўшиқ айтса, унинг ўтли нолалари водийларда акс садо беради. Водийлар, воҳаларда туриб куйласа, чўққилар, қоялар титрайди.\nҲофизимиз қўшиқ санъатимизни анча юксакка кўтарди. Унинг турли мавзуларда куйлаган барҳаёт қўшиқлари ҳодисага айланди, воқеа бўлди.\n«Бу кунларга етганлар бор, етмаганлар бор».\nУнинг ниҳоятда сермаҳсул, серқирра, хирмони баланд ижоди ҳақида батафсил ёзишнинг сираям имкони йўқ. Улар жилд-жилд китобларга айланиши муқаррар. Кунлар келиб, бу эзгу ишга ҳам қайтармиз.\nКаминадан баъзан «фамилиянгиз бир хил, исмларингиз уйқаш, машҳур ҳофизга ким бўласиз», деб сўрашади. «Оддий мухлис», – деб жавоб бераман.\nҲақиқатан ҳам ҳофиз санъатининг мухлисларидан бириман. Матбуотда ишлаган кезларда, унинг ўзи ва қўшиқлари ҳақида кўплаб мақолалар ва суҳбатларни эълон қилганмиз. Баъзан ўртамизда андак баҳс-мунозаралар бўлгани ҳам рост. Булар «учинчи одам»ларнинг хизматлари эди. Лекин инсоний муносабатларимиз ҳамиша юксак ва самимий бўлган.\nШу кунларда машҳур ҳофизнинг бироз бемор эканлиги ва Туркияда даволанаётгани ҳақида интернетда турли хабарлар ва миш-мишларнинг тарқалаётгани ҳам бор гап. Ҳозир интернет балосидан қочиб-қутулиб бўлмайди. У коронавирусдан ҳам хавфли...\nБир суҳбатимизда ҳофизимиз: «Ҳар тонг намозимда улуғ устозларим Комилжон Отаниёзов, Маъмуржон Узоқовнинг руҳи покларига дуолар қиламан», деган эди.\nКелинг, азиз қўшиқ мухлислари, севимли, ардоқли ҳофизимизга Аллоҳдан мустаҳкам соғлиқ, узоқ умр ва янги қўшиқлар ижод қилишини сўраб дуолар қилайлик. Тезроқ тузалинг, ҳофизимиз. Сизни концерт заллари ва мухлислар қалбидаги соғинч саҳналари орзиқиб кутаётир...\n🕔17:31, 12.04.2021 ✔1003


Улкан муз устида суратга тушмоқчи бўлган америкалик кампир денгизга оқиб кетди\n02:58 16 Июл 2019\n20:28 02.03.2019 Ҳавола олиш\nАёл тахтни эслатувчи муз бўлагини кўриб қолиб, ўзини малика ҳис қилиш мақсадида, "тахт" устига чиқишни хоҳлаб қолди\nТОШКЕНТ, 2 мар — Sputnik. Американинг Техас штатидан бўлган аёлни у муз устида камера қаршисида суратга тушганидан кейин, зудлик билан қутқаришга тўғри келди\nA grandmother was washed out into the Icelandic sea while posing for photos on an “Iceberg Throne” when a large wave dislodged the chunk of ice, sending it drifting away from shore.\nEarlier this week, Catherine Streng received several text messages... https://t.co/E62s5bXQyq\n— Veritas (@Veritas_83) March 1, 2019\nҲодиса 77 яшар Жудит Стренгнинг Исландияга саёҳати вақтида юз берди. Аёл ўғли билан денгизнинг маржон ороллари билан ўралган қирғоқ қисмига яқин жойда сайр қилиб юрган эди.\n© Flickr/ pshegubj\nРоссияда 13 ёшли қиз селфи оламан деб ўзини отиб қўйди\nЖудитнинг сўзларига кўра, у ҳамиша ўзини қиролича ҳис қилишни хоҳлаган. Сайр давомида аёл кўриниши тахтни эслатувчи муз бўлагини кўриб қолган, дарҳол унинг устига чиқиб, ўғлидан ўзини суратга олиб қўйишни сўраган. Фотосессия вақтида муз бўлаги денгиз тўлқини остида қолган ва у Жудит билан бирга очиқ денгизга сузиб кетган.\nАёлни бахтли тасодиф туфайли ўша ердан ўтиб кетаётган нотаниш йўловчи қутқариб қолган. Кейинчалик эркакнинг кема капитани экани аниқланган. Капитан совуқдан "дир-дир" қалтираётган "фотомодель"ни сувдан чиқариб, қирғоққа қайтарган.\nЖудитнинг ўғли онаси суратларини кенжа қизига юборган, қизалоқ кейинчалик бу суратларни ижтимоий тармоққа жойлаган. Набираси туфайли "қиролича" бувининг суратлари интернетда яшин тезлигида тарқалиб кетган.\n19:19Нигериялик сенатор Қирғизистон ҳукуматини жавобгарликка тортишга чақирди\n19:00Мен барча авиакомпанияларни давлат ихтиёрига берган бўлардим – эксперт\n18:56Тошкентда иккита фоҳишахона аниқланди: уч киши қўлга олинди\n18:36Жиззах вилоятидаги “Ўзбек-Қозоқ” маданият марказида концерт ташкил этилди\n18:27Тошкентда бир кунда икки киши чўкиб кетди\nЎзбекистон U-16 терма жамоаси “CAFA U-16 championship-2019” мусобақасида иштирок этади


Ноябр ойи охиригача республикадаги барча боғчалар очилади – МТВ\nЖамият 10:24 / 20.11.2020 3495\nМактабгача таълим вазирлигининг маълум қилишича, айни пайтда Санитария-эпидемиологик осойишталик маркази билан биргаликда Халқ депутатлари кенгашларининг рухсатини олишни кутаётган мактабгача таълим муассасаларида тайёргарлик ишларини тезлаштириш учун ишларни олиб бормоқда.\nФаолиятини қайта тиклаш ва болаларни қабул қилиш ҳуқуқи Санитария-эпидемиология хизматидан рухсат олган МТТларга берилади. Шу билан бирга, қурилиш-таъмирлаш ишлари олиб борилаётган ёки ходимларида коронавирус аниқланган боғчалар ёпиқлигича қолади.\nЖумладан, Сирдарё вилоятида 20та боғча йил охиригача ёпиқ бўлади, Тошкент вилоятида эса 104та боғча таъмирлаш ишлари олиб борилаётгани туфайли ишламай туради. Республикада яна 4та мактабгача таълим муассасаси авария ҳолатида, уларни 2021 йил инвестиция дастурига киритиш тавсия қилинмоқда. Тошкент шаҳрида эса 80та МТТда таъмирлаш ишлари олиб борилмоқда.\nЭслатиб ўтамиз, айни пайтда 5 385та давлат МТТ очилган (89 фоиз), уларда 691 271 нафар бола тарбияланмоқда.\nСаудия Арабистонида валиаҳд шаҳзода Исроил бош вазири билан учрашгани рад этилди\nДоллар курси 2018 йилдан буён минимум даражага тушиб кетди\nАнтибактериал қопламага эга дунёдаги биринчи телефон ишлаб чиқилди


“ДАСТУР БОР. ЭНДИ СИЁСИЙ ИРОДА КЕРАК”.\n09 март 2021, Тошкент вақти: 00:45\nноябр 02, 2003\nМарказий Осиё мамлакатларида давлат тили мақомига эга тиллар аҳволи тўғрисидаги туркум мақолаларимизнинг аввалги иккитаси қирғиз ва туркман тилларига бағишланган бўлиб, ундан қирғиз тили ўзининг қонуний мақоми даражасига етолмаётгани, туркман тили эса, аксинча, Туркманистоннинг идора тилига айлангани ҳақида маълумот бергандик.\nҚозоғистоннинг давлат тили - қозоқ тили билан боғлиқ муаммолар Қирғизистоннинг давлат тилиникига ўхшаш. Қозоқ тили жонкуяри, филология фанлари доктори Азимбай Ғали мухбирингизга берган суҳбатида бошқа собиқ совет республикаларида бўлгани каби Қозоғистонда шўролар даврида ҳам қозоқ тили республиканинг давлат тили ҳисобланар эди.\n- Бироқ, мазкур муаммога жиддий ёндашув 80 йилларнинг охирларига тўғри келди ва Совет Иттифоқи тарқаб кетиши арафасида қозоқ тилига давлат тили мақомини бериш тўғрисида қонун қабул қилинди. Лекин, совет даврида бир-иккита туманни истисно қилганда, бутун республика бўйлаб иш фақат ва фақат рус тилида юритилгани учун давлат тили тўғрисидаги қонунни амалга ошириш ўта қийин кечмоқда, - дейди доктор Азимбай Ғали.\nҚозоғистон Давлат Котиби Иманғали Тасмағанбетовнинг сентябрнинг сўнгги кунида Остонада давлат тили масалаларига бағишланган махсус мажлисда қилган чиқишида айтганлари доктор Азимбай Ғалининг гапларига қўшимча бўлиши мумкин. Давлат Котибига кўра, шу кунда мамлакатнинг 4 вилоятидагина иш қоғозлари давлат тилида юритилади. Марказий ижроия ҳокимияти органлари ҳужжатларининг 17 фоизигина давлат тилидадир.\nШу ўринда яна бир-икки рақам келтирамиз.\nРасмий маълумотларга қараганда, шу кунда республика аҳолисининг 60 фоизга яқини қозоқлардан иборат.\nСуҳбатдошимиз берган маълумотларга қараганда,\nбу йил Қозоғистондаги ўрта мактабларни тахминан 200 минг ўқувчи битирди. Шунча битирувчининг 150 минг нафари таълимни қозоқ тилида олган. Бироқ, айни пайтда олий ўқув юртларида ўқиш асосан рус тилида олиб борилади. Сўнгги йилларда олий ўқув юртларида дарсларни давлат тилида олиб бориш юзасидан муайян ишлар қилинди, бироқ, бу етарли эмас.\nХўш, қозоқ тили ўзининг қонуний юксак даражасига нима учун кўтарила олмаяпти? Доктор Азимбай Ғалининг фикрича:\n"давлат тилини давлат ва жамоат ташкилотлари тилига айлантириш йўлидаги барча ҳаракатлар республикада озчиликни ташкил қилувчи руслар ва рус тилида сўзлашувчиларнинг қаршилигига учрамоқда".\nСуҳбатдошимизнинг гапларида жон йўқ эмаслигига биргина мисол келтирамиз. Бояроқ эслаганимиз, давлат тили масалалари бўйича 30 сентябр куни Остонада махсус йиғилиш бўлиб ўтиши биланоқ, қозоғистонлик Сергей Волков деган муаллиф Gazeta.kz да ўша йиғилишни ва унда кўтарилган масалани масхараомуз кесатиқлар билан шарҳлади.\nВолковга кўра, қозоқ тилини давлат тили сифатида ривожлантириш бўйича давлат дастури йўқ.\nШу ҳақда ҳам сўрадик доктор Азимбай Ғалидан:\n- Давлат тилини ривожлантириш бўйича давлат дастури бор, бироқ уни амалга ошириш учун етарли ҳаракат қилинмаяпти, - дейди суҳбатдошимиз, - бироқ, ҳали кўп ишлар қилиш мумкинлиги ва кераклигига ишонамиз. Бунинг учун фақат мамлакат раҳбарларидан сиёсий ирода талаб қилинади.\n30 сентябр куни давлат тили масалаларига бағишланиб Остона шаҳрида бўлиб ўтган махсус йиғилишда Қозоғистон Республикаси Давлат Котиби Иманғали Тасмағанбетов 2008 йилгача барча вилоятларда иш қозоқ тилида юритила бошлайди, деб баёнот берди. Йиғилишда қабул қилинган қарорга биноан, мамлакат Маданият вазирлиги қошида Давлат тилини ривожлантириш масалалари билан шуғулланувчи қўмита очилади.


7 йил аввал 2237 siyrat.uz\nХудди шу ғазотдан қайтишда Убай ибн Салул бошлиқ мунофиқлар Оиша онамиз ҳақида «ифк» − бўҳтон тарқатдилар. Гапни бошқа ёққа буриб, ҳақиқатдан четга чиқиш, ёлғондан уйдирма тўқиш, бўҳтон ва иғво қилиш араб тилида «ифк» дейилади. Мунофиқлар Оиша онамизга нисбатан ифк уюштирдилар. Уларнинг ифкига баъзи содда мусулмонлар ҳам қўшилдилар. Орада катта фитна чиқди. Оиша онамизни зино қилганликда айблай бошладилар. У кишига нисбатан ифк: иғво, бўҳтон, туҳмат ва уйдирма уюштирилди. Бу ҳодиса «Ифк ҳодисаси» номи билан машҳурдир. Бу ҳодисанинг тафсилоти барча ишончли масдарларда Оиша онамиз розияллоҳу анҳонинг ўзларидан ривоят қилинган. У киши бундай ҳикоя қиладилар: «Расулуллоҳ соллаллоҳу алайҳи васаллам сафарга чиқишни ирода қилсалар, хотинлари орасида қуръа ташлар эдилар. Кимга қуръа чиқса, уни ўзлари билан бирга олиб кетар эдилар. Ғазотлардан бирида у Зот орамизда қуръа ташладилар. Менга тушди. У киши билан сафарга чиқдим. У вақтда ҳижоб фарз бўлган эди. Мени ҳавдажда (ичига одам тушадиган қилиб тўқилган сават) кўтариб юришар эди. Мен унинг ичига тушиб олар эдим. Расулулоҳ соллаллоҳу алайҳи васаллам ўша ғазотларидан фориғ бўлгунларича юрдик, сўнгра ортга қайтдик. Мадинага яқинлашганимизда, кечаси жўнаш ҳақида жар чақирилди. Жўнаш ҳақидаги хабарни етказганларида ўрнимдан туриб, аскарлардан узоқлашдим. Қазои ҳожатдан қайтаётиб, кўксимни ушладим, қарасам, мунчоғим тушиб қолибди. Ортимга қайтиб, уни излай бошладим. Ўша ерда ушланиб қолдим. Мени олиб юрадиган кишилар келиб, ҳавдажимни туямга ортишибди. Улар мени ҳавдаж ичида деб ўйлашибди. Ўша вақтда аёллар енгил бўлишар эди, гўштлари оз эди. Жуда оз таом ер эдик. Одамлар ҳавдажни кўтаришганда, унинг енгиллигига эътибор беришмабди. У вақтда ёшим ҳам кичик эди. Улар туяни жойидан қўзғатиб жўнаб кетаверибдилар. Мунчоқни топдим. Улар турган жойга келдим. Аскарлар кетиб бўлган экан. Улардан бирор киши қолмабди. Ўша ерда қимирламай туришга қарор қилдим. Улар менинг қолиб кетганимни билиб қайтиб келишади, деб ўйладим. Ўтирган жойимда кўзим уйқуга илинибди. Сафвон ибн ал-Муъаттал ас-Силмий аскарлардан ортда қолган ва дам олиб, кечроқ жўнашни кўзлаган экан. (Имом Бухорий ривоятларида, аскарларнинг ортидан унутиб қолдирилган нарсаларни йиғиштириб олиб кетишга вазифадор эди, дейилган.) Бас, у мен турган жойга келибди. Ухлаётган одамнинг қорасини кўрибди. Олдимга келиб, мени танибди. Мени таниб, истиржоъ («Инна лиллаҳи ва инна илайҳи рожиъун!») айтганидан уйғониб кетдим. Дарров жилбобим ила юзимни тўсдим. Аллоҳга қасамки, у менга бирор сўз айтмади. Мен унинг истиржоъидан бошқа ҳеч бир сўзини эшитмадим. У пастга тушиб, туясини чўктирди. Туянинг олдинги оёқларини жуда пастлатди. Мен туяга миндим. У уловини етаклаб йўлга тушди. Шундай қилиб, аскарларга етиб олдик. Улар кеча охирида тўхтаб, манзилга тушган эканлар. Менинг тўғримда ким ҳалокатга учраса, учради. Гуноҳнинг каттасини кўтарган Убай ибн Салул бўлди. Мадинага етиб келдик. Мен у ерда бир ой касал бўлиб ётиб қолдим. Одамлар ифк аҳлининг гап-сўзларини авж олдиришар, мен эса ҳеч нарсани сезмас эдим. Касаллик пайтимда мени шубҳага солган нарса шу эдики, Расулуллоҳ соллаллоҳу алайҳи васаллам одатда касал бўлган чоғларимда бошқача лутф кўрсатар эдилар. Энди бўлса: «Анавунингизнинг ҳоли қандай?» дер эдилар-да, қайтиб чиқиб кетардилар. Мана шу ҳолат мени шубҳага солар эди. Тузалгунимча ҳам ёмонликни сезмабман. Бир куни Умму Мистоҳ билан қазои ҳожат қиладиган жойга чиқдим. Ундай жойларга фақат кечаси чиқар эдик. У вақтларда таҳоратхоналар қилган эмасдик. Арабларнинг эски одатлари бўйича, деворларнинг остида қазои ҳожат қилар эдик. Шундай қилиб, мен Умму Мистоҳ билан (у Абу Раҳм ибн Муттолиб ибн Абду Манофнинг қизи, онаси Сахр ибн Омирнинг қизи, Абу Бакр Сиддиқнинг холалари) чиқиб, ҳожатдан қайтиб келаётганимизда Умму Мистоҳ кийимини босиб олиб, қоқилиб кетди ва: «Мистоҳ ҳалок бўлди!» деди. «Жуда ёмон гап айтдинг! Бадрда иштирок этган одамни ҳам сўкасанми?!» дедим мен унга: «Эй азизам, унинг нима деганини эшитганинг йўқми?!» деди у. «У нима деди?» деб сўрадим. У менга ифк аҳлининг гаплари ҳақида хабар берди. Касалимга касал қўшилди. Уйга қайтганимда олдимга Расулуллоҳ кириб: «Анавунингизнинг ҳоли қандай?» дедилар. «Изн берсангиз, ота-онамнинг олдига борсам», дедим. Ўшанда улардан хабарнинг ҳақиқатини билмоқчи эдим. Менга у Зот изн бердилар. Ота-онамнинг олдиларига бордим. Онамга: «Эй онажон, одамлар нималар дейишмоқда?» дедим. «Эй қизгинам, ўзингни ортиқча қийнама, Аллоҳга қасамки, ҳар бир кўзга яқин аёлни эри яхши кўрса-ю, кундошлари кўп бўлса, шунақа гапни кўпайтириб юборишади», деди у киши. «Субҳаналлоҳ! Одамлар шу гапларни гапиришдими-я?!» дедим. Кечаси билан йиғлаб чиқдим. Тонг отгунча кўз ёшим тўхтамади, кўзимга уйқу ҳам келмади. Кундузи ҳам йиғлай бердим. Расулуллоҳ соллаллоҳу алайҳи васаллам ваҳий келавермаганидан кейин Али ибн Абу Толиб ва Усома ибн Зайдларни чақириб, аҳлидан ажраш ҳақида маслаҳат қилдилар. Усома Расулуллоҳга у Зотнинг аҳлида ҳеч қандай айб кўрмагани ва уларга нисбатан ўзида муҳаббат борлиги ҳақида сўзлади. «Эй Аллоҳнинг Расули, улар сизнинг аҳлингиз, Аллоҳга қасамки, улар ҳақида фақат яхшиликни биламиз, холос», деди. Али ибн Абу Толиб: «Эй Аллоҳнинг Расули, Аллоҳ сизни сиқиб қўйгани йўқ. Ундан бошқа аёллар ҳам кўп. Жориядан сўранг, айтиб беради», деди. Расулуллоҳ соллаллоҳу алайҳи васаллам Барийрани чақириб, ундан: «Эй Барийра, унда шубҳага соладиган бирор нарса пайқадингми?» деб сўрадилар. «Йўқ! Сизни Пайғамбар қилиб юборган Зот номи ила қасамки, мен унда кўрган битта айб бор, у ҳам бўлса, ёши кичиклигида хамирнинг олдида ухлаб қолиб, қўйга егизиб қўярди, холос», деди у. Шундан кейин Расулуллоҳ соллаллоҳу алайҳи васаллам бориб, ўша куни Убай ибн Салулнинг узр сўрашини талаб қилдилар. У Зот соллаллоҳу алайҳи васаллам минбарда туриб: «Менга аҳлим хусусида озор етказган одамдан ким узр олиб беради? Аллоҳга қасамки, мен ўз аҳлимдан яхшиликдан бошқа нарса кўрмадим. Батаҳқиқ, менга фақат яхшилик қилиб юрган одамни гап қилишди. У менинг аҳлим ҳузурига фақат мен билан кирар эди», дедилар. Шунда Усайд ибн Ҳузайр розияллоҳу анҳу ўрнидан туриб: «Эй Аллоҳнинг Расули, Аллоҳга қасамки, мен ундан узр олиб бераман. Агар у Авсдан бўлса, бўйнини узамиз. Агар у биродарларимиз хазражийлардан бўлса, нима амр қилсангиз, ўша амрингизни бажарамиз», деди. Хазражликларнинг бошлиғи Саъд ибн Убода розияллоҳу анҳу ўрнидан туриб: «Ёлғон гапирдинг! Аллоҳга қасамки, уни ўлдирмайсан ва унга қодир ҳам эмассан», деди. Бу гапни эшитгандан кейин Усайд ибн Ҳузайр розияллоҳу анҳу Саъд ибн Убода розияллоҳу анҳуга бундай жавоб қайтарди: «Сен ёлғон гапирдинг! Аллоҳга қасамки, албатта, уни ўлдирамиз. Сен мунофиқсан! Мунофиқларни ҳимоя қилмоқдасан!» Икки қабила — Авс ва Хазраж аччиқланиб, бир-бирлари билан уришиб кетдилар. Расулуллоҳ соллаллоҳу алайҳи васаллам эса минбарда туриб, уларни ҳовурларидан туширар эдилар. Ҳаммалари жим бўлгандан кейингина минбардан тушдилар. Ўша кунни ҳам йиғлаб ўтказдим. Кўзимдан ёш тинмади, уйқум яна келмади. Сўнгра кечаси билан ҳам йиғлаб чиқдим. Кўзимдан ёш қуйилаверди, уйқум ҳам келмади. Ота-онам олдимда эдилар. Икки кечаю бир кундуз йиғладим. Йиғлайвериб, жигарим ёрилиб кетса керак, деб ўйлаган эдим. Ота-онам олдида йиғлаб турган чоғимда ансорлардан бир аёл киришга изн сўради. Унга изн бердим. У ҳам ўтириб, менга қўшилиб йиғлай бошлади. Биз шу ҳолатда турганимиз устига Расулуллоҳ соллаллоҳу алайҳи васаллам кириб келдилар, ўтирдилар. Менинг ҳақимда гап-сўзлар айтилгандан бери ёнимга ўтирмаган эдилар. У кишига бир ой менинг ишим ҳақида ваҳий келмай туриб қолди. Ўтирганларидан кейин ташаҳҳуд айтдилар ва ундан сўнг: «Агар сен беайб бўлсанг, Аллоҳ таоло, албатта, сени оқлайди. Агар гуноҳга яқинлашган бўлсанг, Аллоҳга истиғфор айт, унга тавба қил. Чунки банда гуноҳини эътироф этиб, тавба қилса, Аллоҳ таоло унинг тавбасини қабул этади», дедилар. Расулуллоҳ соллаллоҳу алайҳи васаллам гапларини тамом қилишлари билан кўз ёшим таппа-тақ тўхтади. Отамга: «Расулуллоҳ соллаллоҳу алайҳи васалламга айтган гаплари учун жавоб беринг», дедим. У киши: «Аллоҳга қасамки, Расулуллоҳ соллаллоҳу алайҳи васалламга нима дейишимни ҳам билмайман», дедилар. Кейин онамга: «Расулуллоҳ соллаллоҳу алайҳи васалламнинг гапларига жавоб беринг», дедим. «Аллоҳга қасамки, Расулуллоҳ соллаллоҳу алайҳи васалламга нима дейишимни ҳам билмайман», дедилар онам. Мен ҳали ёш эдим, Қуръондан ҳам кўп ўқимасдим, ўзим гап бошладим: «Аллоҳга қасамки, билишимча, менинг ҳақимда одамларнинг гапларини эшитдинглар. У гаплар кўксингизда жойлашиб қолди. Унга ишондингизлар ҳам. Агар мен сизларга, мен беайбман, десам, бунга ишонмайсизлар. Агар мен бир ишни эътироф қилсам, Аллоҳ билиб турибдики, мен беайбман, сиз буни тасдиқ этасиз. Аллоҳга қасамки, мен билан сиз ҳозир худди Юсуфнинг отасига ўхшаймиз, у айтган гапларни эсланг: «(Менинг ишим) гўзал сабр қилишдир. Сизлар васф қилаётган нарсада эса Аллоҳнинг Ўзи ёрдам сўралгувчидир», дедим. Сўнгра бориб жойимга ётиб олдим. Ҳолбуки, ўша пайтда Аллоҳга қасамки, ўзимнинг беайб эканимни, албатта, Аллоҳ мени оқлашини билар эдим. Лекин Аллоҳга қасамки, Аллоҳ таоло менинг ҳақимда тиловат этиладиган ваҳий туширишини гумон ҳам қилмаган эдим. Ўзимча, менинг ишим Аллоҳ таоло тиловат қиладиган нарсага арзимайдиган иш деб ўйлардим. Лекин, ўзимча, Расулуллоҳ соллаллоҳу алайҳи васаллам бир туш кўрсалар-у, ўшанда Аллоҳ мени оқласа, дердим. Аллоҳга қасамки, у Зот жойларидан қимирламай, аҳли байтдан бирортаси ташқарига чиқмай туриб, Аллоҳ Пайғамбарига ваҳий нозил қилди. У Зот ваҳий келганда тушадиган ҳолатга тушдилар. Сўнгра кулиб оддий ҳолатларига қайтдилар. У Зотнинг биринчи айтган гаплари менга: «Эй Оиша! Аллоҳга ҳамд айт! У сени оқлади!» дейишлик бўлди. Шунда онам менга: «Расулуллоҳ соллаллоҳу алайҳи васалламга ўрнингдан тур!» дедилар. «Аллоҳга қасамки, мен у кишига ўрнимдан турмайман. Аллоҳдан ўзгага ҳамд ҳам айтмайман. Менинг оқловимни нозил қилган Зот Удир», дедим. Аллоҳ таоло ушбу ўн оятни нозил қилди. «Албатта, ифкни келтирганлар ўзингиздан бўлган бир усба (тўда)дир. Уни ўзингизга ёмонлик деб ҳисобламанг. Аксинча, у сиз учун яхшиликдир. Улардан ҳар бир киши учун ўзи қилган касбнинг гуноҳи бордир. Улардан (гуноҳнинг) каттасини кўтарган кимсага буюк азоб бордир. У(ифк)ни эшитган вақтингизда мўминлар ва мўминалар ўзлари ҳақида яхши гумонга бориб: «Бу очиқ-ойдин ифк-ку!» десалар бўлмасмиди?! У(ифкчи)лар ўша(ифк)га тўртта гувоҳ келтирсалар бўлмасмиди?! Бас, гувоҳларни келтира олмаган чоғда, ана ўшалар, ўзлари Аллоҳнинг ҳузурида ёлғончидирлар. Агар дунёю охиратда сизларга Аллоҳнинг фазли, марҳамати бўлмаганида, ўзингиз ичига шўнғиган нарса учун сизни, албатта, буюк азоб тутар эди. Ўшанда сиз у(ифк)ни тилларингиз ила илиб олар, оғзингиз ила ўзингиз билмаган нарсани гапирар эдингиз ва у (ифк)ни ўзингизга енгил санардингиз. Ҳолбуки, у Аллоҳнинг наздида буюкдир. Уни эшитган чоғингизда: «Бизга буни гапирмоғимиз тўғри келмас. Ўзинг поксан! Бу катта бўҳтондир!» десангиз бўлмасмиди?! Агар мўмин бўлсангиз, ҳаргиз у(ифк)га ўхшаш нарсага қайтмаслигингизни Аллоҳ сизга ваъз-насиҳат қилур. Аллоҳ сизга оятларни баён қилур. Ва Аллоҳ ўта билгувчи, ўта ҳикматли Зотдир. Албатта, иймон келтирганлар ичида фоҳиша иш тарқалишини яхши кўрадиганларга бу дунёю охиратда аламли азоб бордир. Аллоҳ биладир, сизлар билмассизлар. Агар сизларга Аллоҳнинг фазли, марҳамати бўлмаганида... Ва, албатта, Аллоҳ ўта шафқатли ва раҳмли бўлмаганида... Эй иймон келтирганлар! Шайтоннинг изидан эргашманг. Ким шайтоннинг изидан эргашса, бас, албатта, у фоҳиша ва мункарга буюрадир. Агар сизларга Аллоҳнинг фазли ва марҳамати бўлмаганида, абадул-абад ичингиздан бирор киши поклана олмас эди. Лекин Аллоҳ Ўзи хоҳлаган кишини поклар. Аллоҳ ўта эшитгувчи, ўта билгувчи Зотдир». Оиша онамиз гапларида давом этиб, яна қуйидагиларни айтадилар: «Аллоҳ таоло мени оқлаш учун ушбу оятларни нозил қилганида Абу Бакр (у киши қариндош бўлгани ва фақирлиги учун Мистоҳ ибн Асосага нафақа бериб турардилар): «Аллоҳга қасамки, Оиша ҳақида қилган гапи учун Мистоҳга абадий ҳеч нарса бермайман», дедилар. Шунда Аллоҳ таоло қуйидаги оятни нозил қилди: «Сизлардан фазл ва бойлик эгаси бўлганлар қариндошларга, мискинларга ва Аллоҳнинг йўлида муҳожир бўлганларга (нафақа) бермасликка қасам ичмасинлар, бас, авф этсинлар, ўтиб юборсинлар. Аллоҳ сизларни мағфират қилишини хуш кўрмайсизларми?! Аллоҳ ўта мағфиратли, ўта раҳмли Зотдир. Абу Бакр розияллоҳу анҳу дарҳол: «Ҳа! Аллоҳга қасамки, албатта, Аллоҳ мени мағфират қилишини хуш кўраман», дедилар ва Мистоҳга бериб юрган нафақаларини қайтадан жорий қилдилар. Сўнгра: «Аллоҳга қасамки, бу нафақани ундан ҳеч узмайман», дедилар». Оиша розияллоҳу анҳу яна буларни айтадилар: «Расулуллоҳ соллаллоҳу алайҳи васаллам менинг ишим ҳақида Зайнаб бинти Жаҳшдан ҳам сўраган эканлар. «Эй Зайнаб, нима билгансан, нима кўргансан?» деб сўрабдилар. «Эй Аллоҳнинг Расули, унинг ҳақида фақат яхшиликни биламан», дебди Зайнаб. Расулуллоҳ соллаллоҳу алайҳи васалламнинг аёллари ичида фақат угина мен билан шуҳрат талашар эди. Аммо тақводорлиги туфайли Аллоҳ таоло уни сақлади. Аммо синглиси Ҳамна ифк эгалари билан бирга ҳалок бўлди». Тарихда «Ифк ҳодисаси» номи ила машҳур бўлган ҳодисанинг тафсилоти мана шулардан иборат. Бу ҳодисадан дунё ларзага тушган. Ифк — гапни бошқа томонга буриш, иғво, бўҳтон, туҳмат уйдириш ана шундай ёмон нарса. Мунофиқларнинг тўқиган ифки туфайли нималар бўлмайди дейсиз! Ифк ҳар қандай шахсни ҳам, ҳар қандай жамиятни ҳам катта ташвишга солади. Ифк катта-кичикни ажратиб ўтирмайди, кимга нисбатан уюштирилса, ўшани ташвишга солади. Хаёлини паришон қилади. Дунёдаги энг пок аёллардан бири, энг вафоли ёстиқдошлардан биттаси, мўминларнинг онаси, Сарвари Оламнинг суюкли жуфти ҳалоллари, Сиддиқнинг қизи сиддиқа Оиша онамиз ифкка учраб, гап-сўз бўлдилар, ўзларининг покликларини очиқ-равшан билиб турганларига қарамай, бу бўҳтондан юраклари тилка-пора бўлди. Икки кечаю бир кундуз тинмай йиғладилар, агар Расули акрам келиб гап бошламасалар, Аллоҳ билади, яна қанча йиғлар эдилар. Бу ифк Абу Бакр Сиддиқдек саҳобийни − Пайғамбар соллаллоҳу алайҳи васалламнинг энг яқин дўстларини ҳам паришон қилди. Жигаргўшалари Оиша онамиз йиғлаб келганларида нима қилишни билмай қолдилар. Ҳолбуки, у киши ҳаммага маслаҳат бериб, йўл-йўриқ кўрсатиб юрган одам эдилар. Оиша онамиз у кишига мурожаат қилиб, Расулуллоҳ соллаллоҳу алайҳи васалламнинг гапларига жавоб беришни сўраганларида, нима дейишимни билмайман, дедилар. Ҳа, ифк − иғво, бўҳтон, туҳмат ана шундай ёмон нарса, ҳар қандай одамни нима дейишини билмайдиган ҳолга солиб қўяди. Абу Бакр Сиддиқнинг жуфти ҳалоллари, Оиша онамизнинг волидаи меҳрибонлари Умму Руммоннинг ҳолатига қаранг! Дард, аламда ёнаётган жигаргўшасини овутиш учун нима дейишини билмай, кундоши кўп хотин шундай бўлади, дедилар. Ҳолбуки, кундошлар Оиша онамизнинг покликларига Аллоҳнинг номи билан қасам ичиб, гувоҳлик бермоқдалар. Қизини ҳимоя қилишга шунчалик уринаётган одам қизлари, Расулуллоҳ соллаллоҳу алайҳи васалламнинг гапларига жавоб қайтаринг, десалар, нима дейишимни билмайман, деганини қаранг! Ифк: иғво, туҳмат, бўҳтонга учраган иккинчи тарафни — Сафвон ибн Муъаттални олайлик. Аллоҳнинг йўлида жиҳод билан умрини ўтказган, Расули акрамнинг энг ихлосли, фидойи саҳобаларидан бири. Ана ўшандай тоза, пок, тақводор одам ўзининг Пайғамбари, йўлбошчиси, устози, шафоатчиси Муҳаммад соллаллоҳу алайҳи васалламнинг суюкли хотинлари билан зино қилганликда туҳматга учраб турса! Умрида аёл кишининг елкасига қўл теккизмаган одам шундай катта бўҳтонга дучор бўлса! Шунинг учун ҳам чидай олмай, ифкка қўшилганлардан бири Ҳассон ибн Собит розияллоҳу анҳунинг бошига қилич билан уриб, ўлдириб қўйишига сал қолган. Али ибн Абу Толибни, Усома ибн Зайдни, Умму Мистоҳни, Оиша онамизнинг ёнларига кириб қўшилиб йиғлаган ансорий аёлни, Барийрани, Зайнаб бинти Жаҳш онамизни ва бошқаларни қаранг. Қанчалик ташвиш, қанчалик куюниш. Ҳа, Оиша онамизга қарши уйдирилган ифк бутун бир умматни тенгсиз ташвишга солган эди. Ташвиш чекаётган умматнинг бошида унинг Пайғамбари Муҳаммад Мустафо соллаллоҳу алайҳи васаллам турар эдилар. Чунки бу ифк аслида Оишаи Сиддиқага эмас, Сафвон розияллоҳу анҳуга ҳам эмас, Ҳазрати Муҳаммад соллаллоҳу алайҳи васалламга, Сарвари Оламга, Роҳматан лил Оламийнга, Саййидул Мурсалийнга, Хотамун набиййинга қарши қаратилган эди. Ислом душманлари у Зот соллаллоҳу алайҳи васалламнинг оилалари орқали шахсларини ёмонотлиқ қилиб, Ислом динини қораламоқчи, унга футур етказмоқчи бўлдилар. У Зоти бобаракот соллаллоҳу алайҳи васаллам ниҳоятда қийин бир ҳолга тушдилар. Гап ҳаммаёққа ёйилиб кетган. Уни рад қилиш учун жуда ҳам кучли далил керак. Лекин қани ўша далил? Бунинг устига, баъзи мусулмонлар, ҳатто Ҳассон ибн Собит, Мистоҳ ибн Асоса каби кўзга кўринган одамлар ҳам ифкка қўшилиб боришмоқда. Аллоҳ таоло томонидан оламларга раҳмат қилиб юборилган Зот бўҳтонга учраб, нима қилишларини билмай турибдилар. Ҳали Усома ибн Зайддан, ҳали Али ибн Абу Толибдан, ҳали Барийра исмли асли чўри бўлган аёлдан, ҳали хотинлари Зайнаб бинти Жаҳшдан маслаҳат сўрамоқдалар. Масжидда минбардан туриб, одамлардан ўз аҳлларига учраган мусибатда ёрдам сўрамоқдалар. Қайиноталари, қайиноналари ҳузурларида энг суюкли хотинлари Оиша онамизга, ростини айт, гуноҳинг бўлса, тавба қил, Аллоҳ тавба қилганни кечиради, деб турибдилар. Бошқа вақтда келиб турган ваҳий ҳам, мана, бир ой бўлибдики, тушмай қўйди. Аммо бу нарсалар ҳаммаси инсоний ўлчовлар ичидаги ҳолатлардир. Бу ишларнинг ҳеч бири ҳикматдан холи эмас эди. Фақат ҳодиса шу қадар кутилмаган ва шу қадар таҳликали ва шу қадар оламшумул эдики, ҳамма ўзини йўқотиб қўйибди. Ниҳоят, барча ишни ҳикмат ила қиладиган Аллоҳ таолонинг Ўзи аралашиб, ҳаммасини ўз жойига келтирди. Юқорида зикр этилган ўн оятда Оиша онамизни оқлади. Ҳамма, ҳатто Оиша онамизнинг ўзлари ҳам, менга оқлов тушди, дедилар. Лекин оятларда Оиша онамизнинг исмлари ҳам, сифатлари ҳам ёки бирорта белги ҳам зикр қилинмаган. Чунки шунга ўхшаш ҳолатларда қандай йўл тутиш кераклиги ҳақида умумий қоидалар баён қилинмоқда. Чунки гап, аввал айтилганидек, Оиша онамизнинг шахслари устида эмас, Ислом билан Ислом душманлари орасидаги кураш ҳақида кетмоқда эди.


Матбуот нашрларининг электрон архиви — инновацион база » Самарқанд вилоят Ахборот ва оммавий коммуникациялар бошқармаси\nСамарқанд вилоят Ахборот ва оммавий коммуникациялар бошқармаси » Янгиликлар » Матбуот нашрларининг электрон архиви — инновацион база\nАОКА тизимидаги Ўзбекистон Миллий кутубхонасида ташкил этилган Миллий нашрларнинг электрон архиви — http://press.natlib.uz/ маълумотлар базасида вақтли матбуот нашрларининг тўлиқ мантларидан фойдаланиш имконияти яратилган. Ушбу маълумотлар базаси Миллий кутубхонанинг расмий манбаси хисобланиб, фойдаланувчилар учун қулай қидирув тизими, вақтли матбуот нашрларида чоп этилган мақолалар, уларни қизиқтирган ахборотларни қисқа муддатда топиш имконияти мавжуд.\nДаврий нашрларни базадан мутолаа қилиш учун рўйхатдан ўтиш шарт эмас.\nМаълумотлар базасидан Республика миқёсида чоп этилган марказий нашрлар, Қорақалпоғистон Республикаси, вилоят, шаҳар ва туманларда мунтазам чоп этиб бориладиган вақтли матбуот нашрлари жой олган. Вақтли матбуот нашрларида мамлакатимизнинг ички ва ташқи сиёсатини акс эттирувчи сиёсий, давлат, хўжалик ва маданий масалаларига доир долзарб материалларни, шунингдек, реклама эълонларини ва дам олиш саҳифалари ҳам чоп этилиб борилади.\nШунингдек, ижтимоий-сиёсий, иқтисодий, маданий-маърифий ва илмий ҳаётга оид долзарб ахборотни кенг оммага етказади. Фойдаланувчиларнинг кундалик турмуш воқеаларига нисбатан маълум муносабат, жамоатчилик фикри маҳсули ва ифодачиси сифатида намоён бўлишига ёрдам беради.\nНодир китобларни энди телефон орқали ўқиш мумкин


2014йил 11 июнь куни булиб утадиган очик танлов савдоларига ер участкаларидан доимий фойдаланиш ҳуқуқи такрорий танлов савдосига қўйилмоқда :: glotr.uz\n2014йил 11 июнь куни булиб утадиган очик танлов савдоларига ер участкаларидан доимий фойдаланиш ҳуқуқи такрорий танлов савдосига қўйилмоқда\nБарча талабгорларни очик танловларга таклиф этамиз!!!\n1. Автобекат ва савдо дукони қуриш учун Бухоро вилояти, Бухоро тумани Мустакилик М.Ф.Й, Буюк ипак йўли шох кўчаси ҳудудидан ўтувчи М-37 рақамли “Самарканд-Бухоро-Туркманбоши” автомобил йўлининг йўналиши бўйича чап томони 241 км.нинг ПК 177+43 дан 1 дона, 100 кв.м. ер участкасининг доимий фойдаланиш хуқуқи. Ер участкасига бўлган ҳуқуқнинг минимал қиймати – 7700 000 сўм.\n2. Автобекат ва савдо дукони қуриш учун Бухоро вилояти, Бухоро тумани Ойбек М.Ф.Й, Буюк ипак йўли шох кўчаси ҳудудидан ўтувчи М-37 рақамли “Самарканд-Бухоро-Туркманбоши” автомобил йўлининг йўналиши бўйича ўн томони 241 км.нинг ПК 178 дан 1 дона, 100 кв.м. ер участкасининг доимий фойдаланиш хуқуқи. Ер участкасига бўлган ҳуқуқнинг минимал қиймати – 7700 000 сўм.\nМажбуриятларнинг бошланғич ҳажми Бухоро туман архитектура бўлими томонидан тайёрланган шаҳарсозлик топшириғи асосида белгиланади. Шаҳарсозлик топшириғи нусхаси талабгорларга танлов ҳужжатлари билан бирга тақдим этилади. Мажбуриятларни бажариш танлов ғолиби танлов мажбуриятларини бажариш тўғрисида шартнома тузилган кундан бошлаб 1 ой муддатда амалга оширилиши лозим.\nТанловда иштирок этиш учун талабгорлардан буюртманомаларни қабул қилиш билдиришнома матбуотда эълон қилинган кундан бошланади ва 2014 йил 10 июн куни соат 12.00 да тўхтатилади.\nТалабгорлар танловда иштирок этиш учун буюртманома берилишидан олдин ер участкасига бўлган ҳуқуқ минимал қийматининг 100 фоизи миқдоридаги закалатни закалат келишувига асосан танлов ташкилотчисининг мазкур билдиришномада кўрсатилган банк ҳисоб рақамига тўлашлари шарт.\nТанлов қатнашчиларининг таклифлари қайд этилган конвертлар Бухоро туман хокимлиги биносида 2014 йил 11 июн куни соат 12.00 да очилади, 2014 йил 11 июн куни соат 17.00 да мазкур ҳокимлик биносида танлов ғолиби аниқланади. Комиссия томонидан танлов таклифи энг яхши деб эътироф этилган талабгор танлов ғолиби деб топилади.\nЮқоридаги ер участкаларининг доимий фойдаланиш хуқуқи 2014 йил 11 июндаги танловда сотилмаган тақдирда, унинг такрорий танлов савдоси 2014 йилнинг 25 июн куни соат 12.00 да бўлиб ўтишини олдиндан маълум қиламиз.\nТакрорий танловда иштирок этиш учун талабгорлардан буюртманомаларни қабул қилиш 2014 йил 24 июн соат 12.00 да тўхтатилади.\nТакрорий танлов қатнашчиларининг таклифлари қайд этилган конвертлар Бухоро туман хокимлиги биносида 2014 йил 25 июн куни соат 12.00 да очилади, 2014 йил 25 феврал куни соат 17.00 да мазкур ҳокимлик биносида танлов ғолиби Аниқланади.\nТанлов ҳужжатлари ва қўшимча маълумотлар олиш мумкин бўлган манзил: Бухоро вилояти,Бухоро шаҳар, Мустакиллик кўчаси 10-уй (4-кават).


Kutubxona - Joʻra Sa’dullayev. Bir xonadon fojiasi / Kiril\nSiz shu sahifadasiz: Joʻra Sa’dullayev. Bir xonadon fojiasi / Kiril\nМуаллиф Жўра Саъдуллаев\nАсар номи Бир хонадон фожиаси\n- Жўра Саъдуллаев\n«Ўзбекистон адабиёти ва санъати» газетасининг 2004 йил 30-сонидан олинди\nБир хонадон фожиаси\nБорди-ю, бунинг акси бўлса-чи? Xонадон соҳиблари ярқираб кўринган ҳар бир нарсани олтин билиб, унга ёпишаверса, давр-давронни бойлик орттиришда деб билса, ўз хонадонининг нуфузини қўша-қўша машиналар, дабдабаю ас-асали тўйлар билан ўлчаса-чи? Xонадон соҳиблари гулдек-гулдек фарзандлари ҳаётидан ҳузур-ҳаловатни дариғ тутиб, улар авжи ўйнаб-кулиб, юртда ёруғ юз билан яшайдиган паллаларини заҳар-заққумга айлантирса-чи?\nБундай хонадон, шубҳасиз, назардан қолади, одамлар уни четлаб ўтишади, олди-берди, кирди-чиқди қилмай қўйишади. Бундай хонадон ўғил уйлантирмоқчи бўлса, совчилари бир туман нарида калиш йиртади...\n— Афсуски, ўғиллар вояга етиб, улар топган мол-дунё бу хонадон фароғатига хизмат қилмади, — дейишади қишлоқдошлар. — Тўғри, уларни бой-бадавлат деб ҳам бўлмайди, лекин фарзандларини меҳнат билан оёққа турғизган Турсуной омад қуши елкаларига қўнганида ўтган кунларини унутди. Бу хонадон бошига тушаётган жамики кулфатлар унинг манмансираб, ҳаволаниб кетишидан...\n— Болаларининг ҳаммаси топармон-тутармон, иқтидорли, лекин Турсуной босар-тусарини билмай қолди, — дейди маҳалла фаолларидан бири. — Ўз билганидан қолмайди. Унча-мунчани менсимайди. Маслаҳат кўрсацак, «Ўзингни бил!», — дейди.\nБиз борганимизда ўғиллардан бири — Xолдорали уйда экан. Суҳбатга тортиб, бу дунёда яшаш нима, инсонийлик, раъй-андиша, ота бўлиш масъулияти — шулар ҳақида гапирганимиз сари унинг боши қуйи эгила борди.\n— Тилла келин эди, — жавоб берди Xолдорали бошини кўтармай. —Ўхшаши йўқ эди...\n— Қизгинам бекорга увол кетди, — дейди Гулбаҳорнинг мўйсафид отаси кўзларига ёш олиб. — Ўша хонадон асоратларини кўтара олмай, ёшгина жонига қасд қилиб қўйди...\nЯна бир келин — Нодира Ўртачирчиқнинг Янги тўлқин қишлоғидан, овлоқдаги ўша хонадонга келин бўлиб тушди. Отаси олий ўқув юртида узоқ йиллар талабаларга сабоқ берган, онаси ҳам «оқ-қорани» таниган бир аёл. Опалари турмуш қуриб, бола-чақали бўлиб, тиниб-тинчиб кетишган. Нодира тиббиёт билим юртини битирган, туман марказий шифохонасида акушерка бўлиб ишларди. 2001 йилнинг 8 августида Xолдорали билан турмуш қурди.\nНодира Эргашеванинг республика хотин-қизлар қўмитасига ёзган хатидан: «Уч кунлик келинлигимданоқ қайнонам ҳунарларини кўрсата бошлади. Ҳар нарсадан жанжал чиқарардилар. Кейинроқ билдимки, бу хонадонда келин яшамас экан. Уч ўғил икки мартадан уйланган, мен бу ҳовлига еттинчи келин бўлиб тушган эканман...»\nБўлар бўлмас гап-сўзлар, уруш-жанжаллар Нодирани ҳам ҳолдан тойдирди. У дардга чалиниб қолди. Лекин орага совуқчилик тушмасин деб, ота-онасига билдирмади. Xоласининг уйига бориб, беш кунгина даволаниб келди. Аммо рўшнолик ўрнига жабр, осуда турмуш ўрнига жанжал-тўполон давом этаверди. Охир-оқибат у яна оғир дардга чалинди. Қайнона арзимаган баҳона билан жанжал кўтариб, ўғлига касалманд келинни урдирди. Энди буни ота-онадан яшириб бўлмасди. 13 декабр куни улар қизларини оғир аҳволда Ўртачирчиқ туман марказий касалхонасининг шошилинч тез тиббий ёрдам марказига ётқиздилар.\nЎзини бечораҳол қилиб кўрсатувчи овлоқдаги ўша хонадонда эса Xолдоралини иккинчи маротаба ноқонуний уйлантириш тадориги бошланди. Нодира тўйга боришга, Xолдоралига етти ойлик ўғлини бир кўрсатиб қўйишга жазм қилди.\n— Бир ҳолат менинг нафсониятимга қаттиқ тегди, — дейди Нодира. — Ҳомиладорлик паллам касал ҳолимда ташлаб қўйган, ўғли туғилганидан кейин уни бирон маротаба эсига олмаган, 2002 йилнинг ноябр, декабр, 2003 йилнинг январ ойлари учун алимент тўлашга «қурби етмаган» бир йигит ҳали мен билан қонуний ажралишмасдан туриб, Оҳангарон туманидаги «Жавоҳир» қаҳвахонасида казо-казо санъаткорларни чорлаб, тўйни қандай ўтказаётганлигини бир кўрай дедим...\nГап шундаки, бу хонадоннинг турмуш тарзи ўзига хос тамойилда шаклланди. Унинг соҳиблари — навқиронлик йиллари обдон меҳнат қилишди. Мустақиллик шарофати билан юзларига офтоб тегди. Тагларида қўша-қўша машиналар пайдо бўлди, қўлларига пул тушди. Ва... кечаги кунларини унутишди. Кибру ҳаво кучайди. Бойлик уларни маънавий қашшоқлаштирди. На таниш-билиш, на маҳалла-кўй фикри, на ўзбекона турмуш тамойилларию қонунларимиз билан ҳисоблашмай қўйишди. «Менинг айтганим бўлади»га ўтишди. Жарақ-жарақ пулнинг ўзи ўғил-қизларни бахтли қила олмаслигини хаёлларига ҳам келтиришмади. Давлатмандлик олдида урф-одатларимиз, қадриятларимиз, қонунларимиз ҳам ҳеч нима бўлмай қолди.\nМатбуотда узоқ йиллар ишлаган бир журналист сифатида айтиш мумкинки, оилавий можаролар фақат Ўртачирчиққа хос эмас. Оила бор экан, паст-баланд гап ҳамма жойда ҳам бўлиб туради. Шу боис ушбу мақолага оид баъзи факт ва рақамларни, далил-исботларни, можаролар, улар билан боғлиқ инсон шаънига тўғри келмайдиган кўпгина ҳолатларни қоғозга туширишдан ўзимни тийдим. Мен англаган ҳақиқат шу бўлдики, фавқулодда омад, фавқулодда бахт, бойлик, топармон-тутармонлик инсонга ҳамиша ҳам бахт-саодат олиб келмас экан, аксинча, бу нарсаларга маҳлиё бўлиб, инсон ўзини, кечаги кунини, охиратини унуца, айни шу омаднинг, шу бахт, шу бойликнинг қулига айланиб қолиши, ҳаёти издан чиқиб, маънавий таназзулга юз тутиши ҳеч гап эмас экан.\n"http://www.kutubxona.com/wiki/index.php?title=Joʻra_Sa’dullayev._Bir_xonadon_fojiasi_/_Kiril&oldid=11248" dan olindi


11:17 / 10.12.2015\n«Янги аср авлоди» нашриёти маркетологлари томонидан ноябрь ойининг энг харидорбоп китобларининг 20 талик рейтинги аниқланди. Унга кўра, республикамиз китоб дўконларида энг кўп сотилган китоб “Камолот кутубхонаси” рукнида чоп этилган Пауло Коэло муаллифлигидаги “Алкимёгар” асари экан.\nЎтган ой давомида 1 046 дона “Алкимёгар” асари китобхонлар томонидан харид қилинган. Иккинчи ўринда Абдулла Қаҳҳорнинг “Муҳаббат” асари, учинчи ўринда эса Дейл Карнегининг тўпламлари ўрин олган. Шунингдек, болаларнинг севимли адиби Худойберди Тўхтабоев, Чингиз Айтматов, Эркин Воҳидов, Ўткир Ҳошимов асарлари ҳам китоб савдосида етакчилик қилмоқда. Тибет тиббиёти ҳақида маълумот берувчи рисола 20 талик рўйхатни ниҳоялаган.\nНоябрь ойида энг кўп сотилган китоблар\nП.Коэло. “Алкимёгар” – 1 046 дона\nА.Қаҳҳор. “Муҳаббат” – 788 дона\nДейл Карнеги. “Карнеги тўплами” – 776 дона\nМ.Брион. “Менким, соҳибқирон Амир Темур” – 755 дона\nЧ.Айтматов. “Асрни қаритган кун” – 678 дона\nЧ.Айтматов. “Оқ кема” – 662 дона\nХ.Тўхтабоев. “Сариқ девни миниб” – 625 дона\nЧ.Айтматов. “Қиёмат” – 639 дона\nЖ.Румий. “Ичиндаги ичиндадир” – 647 дона\nЭ.Воҳидов. “Замин сайёраси” – 620 дона\nЎ.Ҳошимов. “Баҳор қайтмайди” – 575 дона\nЧ.Айтматов. “Жамила” – 568 дона\n“Начальная математика” – 560 дона\nВ.Скаруп. “Харобадан чиққан миллионер” – 550 дона\nТ.Малик. “Ҳалол ва ҳаром” – 511 дона\nХ.Тўхтабоев. “Беш болали йигитча” – 483 дона\nГенделб. “Амир Тимур” – 464 дона\nСабрина. “Кўнгил олиш санъати” – 444 дона\nХ.Тўхтабоев. “Мунгли кўзлар” – 430 дона\n“Тибет тиббиёти. Ўз ўзини массаж” – 424 дона


Дональд Трамп «Толибон» жангарилари билан келишув имзолашга тайёрлигини билдирди - Daryo\n11:12, 24.02.2020 13466\nДональд Трамп «Толибон» жангарилари билан келишув имзолашга тайёрлигини билдирди\nАҚШ президенти Дональд Трамп «Толибон» жангарилари билан битим тузишга умид қилаётганини билдирди, чунки томонлар низолардан чарчаган ва тинчликни исташмоқда, деб хабар беради «РИА Новости».\n«Биз Афғонистонда 19 йилдан бери бормиз. Ўйлашимизча, улар келишув истамоқда. Биз ҳам буни хоҳлаймиз. Фикримча, бу иш бера бошлади. Улар жангдан чарчади. Келишув битими остида ўз имзомни қўйган бўлардим», — дейди Трамп.\nАҚШ давлат департаментининг Майкл Помпеога таяниб маълум қилишича, АҚШ «Толибон» ҳаракати билан 29 февраль куни тинчлик битимини имзолашга тайёрланмоқда. Аввалроқ АҚШ жангарилар билан Афғонистондан жанговар ҳаракатларни етти кунга тўхтатиш масаласини муҳокама қилганди. Ушбу муддат ичида «Толибон» портлашлар ва ракета ҳужумларини амалга оширмасликка ваъда берган. «Толибон» ҳаракати вакиллари зўравонликни тўхтатиш ҳақидаги келишувни бузса, АҚШ Афғонистон ҳукуматига ҳарбий кўмак кўрсатади.\n2019 йилнинг сентябрида АҚШ президенти Дональд Трамп «Толибон» ҳаракати билан келишувнинг имкониятларини «ўлик» деб баҳолаган эди. Вашингтон «Толибон» ҳаракати билан музокаралар қайта бошлаши мумкинлигини 22 ноябрда эълон қилган. 29 ноябрда норасмий ташриф билан «Баграм» авиабазасига келган Трамп «Толибон»нинг тинчлик келишувини имзолашга тайёрлигини билдирган. Ушбу баёнотни ҳаракат вакиллари ҳам тасдиқлаган. 4 декабрда АҚШ давлат департаменти мамлакатнинг махсус элчиси Залмайнинг Доҳада ўтаётган Афғонистондаги ички низоларни баратараф этиш ва тинчлик ўрнатиш бўйича музокараларга қўшилишини маълум қилган.\n09:12, 26.03.2020 344090\nКоронавирус Хитойни жаҳон лидерига айлантирадими? Кубалик докторларнинг Италияга ёрдам ташрифи ва коронавирус пандемиясининг кутилмаган натижаси. Twitter коронавирус ҳақида\n07:33, 15.03.2020 216612\n17:05, 21.03.2020 169185\nКоронавирусга қарши курашда ўрнак бўлаётган Жанубий Корея. Япон олимларининг COVID–19 учун малҳами. Хитойдан нималарни ўрганиш лозим? Жаҳон матбуоти коронавирус ҳақида\n22:01 Бугун 11\nЖорж Флойд вафотидан сўнг Миннеаполис расмийлари полицияга бўғиш усулини қўллашни тақиқлашга қарор қилди\n21:43 Бугун 1746\nКлоппдан Гвардиолагача. Сўнгги ўн йилликнинг энг яхши мураббийлари ҳақида\n21:35 Бугун 2184\nБэнкси АҚШдаги норозилик намойишлари мавзусига бағишланган янги суратини эълон қилди\n21:26 Бугун 3255\nМессидан Икардигача. «Барселона» академиясининг энг қиммат тарбияланувчилари\n19:13, 04.06.2020 203845\n23:48, 05.06.2020 171947\n23:54, 04.06.2020 132210\n22:28, 05.06.2020 133666